text:
Өфөлә милли баҫмаларҙы үҫтереү перспективаларын тикшерҙеләр
Өфөлә Башҡортостандың Матбуғат һәм киң мәғлүмәт саралары буйынса агентлығы инициативаһы менән башҡорт һәм татар ваҡытлы матбуғат саралары өсөн семинарҙар ойошторолдо. Унда милли баҫмаларҙы үҫтереү проблемалары һәм перспективалары тикшерелде. Сарала республика, ҡала, район гәзиттәренең баш мөхәррирҙәре, тәржемәселәре, «Китап» нәшриәте хеҙмәткәрҙәре ҡатнашты.
Агентлыҡтың матбуғат хеҙмәтенән хәбәр итеүҙәренсә, семинарҙа һөнәри тәжрибә менән уртаҡлаштылар, ваҡытлы матбуғат сараларының йөкмәткеһен һәм сифатын яҡшыртыу буйынса тәғәйен тәҡдимдәр яңғыраны.
Докладтар менән Башҡорт дәүләт университетының башҡорт филологияһы һәм журналистика факультеты уҡытыусыһы, филология фәндәре кандидаты Рәшиҙә Мәһәҙиева, Башҡорт дәүләт педуниверситеты профессоры Миңһылыу Усманова, БДПУ доценты Раушания Гәрәева, БР Матбуғат агентлығы белгестәре, башҡорт һәм татар телендә нәшер ителгән республиканың төп киң мәғлүмәт саралары хеҙмәткәрҙәре сығыш яһаны. Атап әйткәндә, ижтимағи-сәйәси текстарҙы тәржемә итеү үҙенсәлектәре һәм гәзиттәрҙе социаль селтәрҙәргә сығарыу, татар телендәге баҫмаларҙың стилистик һәм жанр төрлөлөгө, башҡорт баҫмаларында телдең лексик үҙенсәлектәре, уҡыусылар менән эшләүҙең яңы формалары тураһында һүҙ барҙы.
— Бындай семинарҙар матбуғат өлкәһендә эшләүсе белгестәрҙең тел квалификацияһын күтәреүҙә бик файҙалы, — тип билдәләне республиканың Матбуғат һәм киң мәғлүмәт саралары буйынса агентлығы етәксеһе урынбаҫары Марат Ғәзизов.
Уның фекеренсә, уҡытыу курстары, беренсе сиратта, район, ҡала һәм берләштерелгән редакцияларҙа башҡорт һәм татар телен яҡшы белгән белгестәр етешмәүе; әҙәби тел нормаларын күҙәтмәү менән бәйле проблемаларҙы хәл итеүгә булышлыҡ итә.


c: text/html

text:
Рөстәм Хәмитов Рәсәй Президенты ҡарамағындағы Бала хоҡуҡтары буйынса вәкил Павел Астахов менән осрашыу үткәрҙе Фото: Башҡортостан Башлығының матбуғат хеҙмәте
Рөстәм Хәмитов Рәсәй Президенты ҡарамағындағы Бала хоҡуҡтары буйынса вәкил Павел Астахов менән осрашыу үткәрҙе
Рөстәм Хәмитов Рәсәй Президенты ҡарамағындағы Бала хоҡуҡтары буйынса вәкил Павел Астахов менән осрашыу үткәрҙе Фото: Башҡортостан Башлығының матбуғат хеҙмәте
ӨФӨ, 2015 йыл, 19 ноябрь. /«Башинформ» мәғлүмәт агентлығы, Александр Смирнов/.
18 ноябрҙә Өфөлә Башҡортостан Башлығы Рөстәм Хәмитов Рәсәй Президенты ҡарамағындағы Бала хоҡуҡтары буйынса вәкил Павел Астахов менән осрашты. Осрашыу барышында республикала хәйриә эшмәкәрлеген үҫтереү мәсьәләләре тикшерелде.
– Балаларҙы яҡлау буйынса өҙлөкһөҙ эшләүегеҙ үҙ емештәрен бирә. Республикабыҙҙа яҡшы үҫеш күҙәтелә, – тине Рөстәм Хәмитов. – Балалар йорттарын бөтөрөү, патронат ғаиләләр һанын арттырыу йәһәтенән ыңғай динамика бар. Беҙ һаулыҡтары буйынса айырылып торған балаларға ярҙам күрһәтеү йүнәлешендә эшләйбеҙ.
Республика Башлығы һүҙҙәренсә, артабан балаларҙың хоҡуҡтарын яҡлау буйынса әүҙемлекте арттырыу, балалар йорттарын бөтөрөү буйынса эште дауам итеү күҙаллана.
Балалар омбудсмены хәбәр итеүенсә, 2012 йылда Башҡортостанда 26 балалар йортонда яҡынса 1 100 бала йәшәгән. 2015 йылдың башына балалар йорттарының һаны – 20 процентҡа, унда тәрбиәләнеүселәр 500 балаға тиклем кәмегән. Шуның менән бергә республикала ата-әсә ҡарауынан мәхрүм балаларҙың һаны тәрбиәгә алынған балалар һанынан артмай. Мәҫәлән, былтыр шундай 1 700 бала асыҡланған, 2 600-ҙө ғаиләгә алынған.
– Мөмкинлектәре сикләнгән балаларға килгәндә, беҙ алмаштырмайбыҙ, ә дәүләтте тулыландырабыҙ. Мәғариф учреждениеларын сирле һәм коррекция мәктәбендә йәки өйҙә генә уҡый аласаҡ баланы алырға мәжбүр итә алмаған осраҡта хәйриә фонды ярҙамға килә, – тине Павел Астахов.
Балалар омбудсмены республикала Халыҡ-ара балаларҙы яҡлау көнө уңайынан һәм музыка мәктәптәренең, хореография училищеларының, башҡа ижади ойошмаларҙың һәләтле тәрбиәләнеүселәре көсө менән әҙерләнгән хәйриә концертын ойошторорға тәҡдим итте. Рөстәм Хәмитов был идеяны хупланы.

robotstxt: allowed

filter: keep


text:
Баш ҡалала «Башҡортостан өмөтө-2013» һәләтле балалар форумы үтәсәк
23 майҙа Өфөлә, БР Мәғарифты үҫтереү институтында, «Башҡортостан өмөтө-2013» һәләтле балалар форумы үтә. Уның сиктәрендә Бөтә Рәсәй мәктәп уҡыусылары олимпиадаһы, Мәскәү дәүләт университеты олимпиадаһы, өлкән синыф уҡыусылары өсөн финас баҙары һәм эшҡыуарлыҡ буйынса олимпиада һәм башҡа интеллектуаль ярыштарҙың аҙаҡҡы этаптарында еңеүселәр һәм призерҙар тәбрикләнәсәк. Тантаналы сараға шулай уҡ йәш интеллектуалдарҙың уҡытыусылары саҡырылған.
Сараны ойоштороусылар булып Башҡортостан Республикаһының Мәғариф министрлығы һәм Мәғарифты үҫтереү институты сығыш яһай.
Башлана – 14 сәғәттә.


text:
Өфөлә «Бал ҡорто. Бал. Умарталыҡ-2010» күргәҙмәһе асылды
Бөгөн Өфөлә, «Баштехинформ» республика фәнни-техник һәм консультацион үҙәгенең экспозициялар залында, “Бал ҡорто. Бал. Умарталыҡ-2010” II махсуслаштырылған күргәҙмәһе асылды.
Күргәҙмә умартасыларҙы, умартасылыҡ продукцияһын эшкәртеүселәрҙе, махсус ҡорамалдар һәм инвентарь эшләүселәрҙе, ғалим, косметолог, апитерапевтарҙы һәм сауҙа вәкилдәрен бергә тупланы.
Умартасылыҡ өлкәһендәге заманса технологияларҙы, умартасылар продукцияһының киң ассортиментын күрһәтеү, һөнәри берләшмәлә хеҙмәттәшлек итеүҙе арттырыу күргәҙмәнең төп маҡсаты һанала.
Бал һәм уның нигеҙендә етештерелгән аҙыҡ-түлек продукттары, ҡортсолоҡ продукттары ҡулланып эшләнгән косметик һәм дарыу препараттары, бал ҡорттары сирҙәрен дауалау һәм профилактикалау препараттары, бал өсөн һауыттар экспозицияға ҡуйылған.


text:
Фото:
Өфөлә XI Рәсәй энергетика форумы асылды
Фото:
Өфөнөң Спорт һарайында шишәмбелә XI Рәсәй энергетика форумы асылды. Уның сиктәрендә дүрт ҙур махсус күргәҙмә ойошторолдо. Улар араһында — «Урал энергетикаһы» һәм «Энергияны һаҡлау», «Кабель.Сымдар.Арматура» һәм «Электр һәм яҡтылыҡ техникаһы-2011».
Форумды асыу тантанаһында Башҡортостан Хөкүмәтенең Премьер-министр урынбаҫары – сәнәғәт һәм инновацион сәйәсәт министры Марат Мөлөков, республиканың Сауҙа-сәнәғәт палатаһы президенты Юрий Пустовгаров, «Башкирэнерго» асыҡ акционерҙар йәмғиәтенең генераль директоры Андрей Макаров һәм башҡалар ҡатнашты.
Марат Мөлөков һүҙҙәренсә, Рәсәйҙең һәм Башҡортостандың иҡтисадын үҫтереүҙә энергетика форумы мөһим сара булып тора.
— Бөгөн бында энергетика өлкәһенең иң яҡшы вәкилдәре йыйылған, — тине ул. – Форум яңы инновацион юлдар табырға ярҙам итер, тип ышанабыҙ.
Сараның әһәмиәтлелеген Юрий Пустовгаров та һыҙыҡ өҫтөнә алды.
— Форум беҙҙең бизнес берләшмәләре өсөн бик мөһим, — тип билдәләне республиканың Сауҙа-сәнәғәт палатаһы башлығы. – Иҡтисадты үҫтереү өсөн энергияны һаҡсыл тотонорға кәрәк. Беҙ быға һәр яҡлап булышлыҡ итәсәкбеҙ.
Форумда Рәсәйҙең 20 төбәгенән, Германия, Ҡытай, Корея, Белоруссиянан йәмғеһе 135 предприятие ҡатнаша. Башҡортостан исеменән 24 предприятие сығыш яһай.
Эшлекле программа сиктәрендә «Инновацион технологиялар һәм энергетика ҡорамалдары», «Энергияны һөҙөмтәле файҙаланыу. Проблемалар һәм уларҙы хәл итеү» конференциялары, «Энергетика өлкәһе белгестәрен әҙерләү: традициялар, проблемалар, перспективалар» түңәрәк өҫтәле үтәсәк.
Йола буйынса «Урал энергетикаһы-2011» халыҡ-ара махсус күргәҙмәһе сиктәрендә иң яҡшы технологияға, ҡорамалға, продукцияға һәм фәнни эшләнмәләргә конкурс уҙғарыласаҡ. Бынан тыш, «Мегаполис уттары» йорттарын эске һәм тышҡы яҡтан яҡтыртыуҙың иң яҡшы дизайн-проектына конкурс үткәреү планлаштырыла.
Форумды Башҡортостан күргәҙмә компанияһы һәм Башҡортостан Республикаһының Сауҙа-сәнәғәт палатаһы ойоштора. Сара Башҡортостан Республикаһының Сәнәғәт һәм инновацион сәйәсәт министрлығы, Рәсәйҙең Энергетика министрлығы һәм «Башкирэнерго» асыҡ акционерҙар йәмғиәте ярҙамында ойошторола.
Форум 21 октябрҙә тамамланасаҡ.


text:
Башҡортостанда 47,6 гектар урман янғындан зыян күргән
Һуңғы өс көн эсендә, 14-16 июндә, Башҡортостанда ете урман янғыны теркәлгән, уларҙың дөйөм майҙаны 8,6 гектар тәшкил иткән.
БР Урман хужалығы министрлығының матбуғат хеҙмәте етәксеһе Айбулат Ғәйнуллин хәбәр итеүенсә, дүрт ғәҙәттән тыш хәл Бөрйән урман хужалығында теркәлгән, уларҙан 8,1 гектар майҙан зыян күргән. Әүжән, Дүртөйлө һәм Туймазы урман хужалыҡтарында берәр янғын сыҡҡан.
— Бөгөнгө көнгә ете янғындың бишәүһе һүндерелгән. Әүжән һәм Бөрйән урман хужалыҡтарындағы янғындар таралыуҙан туҡтатылған, — тип хәбәр итте Айбулат Ғәйнуллин. – Әүжән урман хужалығында сыҡҡан утты һүндереү өсөн хужалыҡ белгестәре, «Әүжән урманы», «Бөрйән урманы» дәүләт унитар предприятиелары, шулай уҡ Башҡортостандың Урман янғындарын иҫкәртеү һәм һүндереү үҙәге хеҙмәткәрҙәре йәлеп ителгән.
2013 йылдың янғын хәүефе миҙгеле башланғандан алып республиканың урман фондында 17 янғын теркәлгән. Уларҙан зыян күргән майҙан бөгөнгө көнгә 47,6 гектар тәшкил итә.
10 июндән республиканың урман фонды биләмәһендә айырым янғынға ҡаршы режим индерелде.
БР Урман хужалығы министрлығының диспетчер идараһы пункты тәүлек әйләнәһенә эшләй. Урман һағының «тура линия»һы телефоны: 8(347)262-40-39 йәки 8-800-100-94-00 (бөтә телефондарҙан да шылтыратыу бушлай).


text:
Сәлиә Мырҙабаеваға Дәүләт Думаһы Рәйесе Рәхмәт хаты тапшырҙы
Дәүләт Думаһы Рәйесе Сергей Нарышкиндан Рәхмәт хаты менән Башҡортостандан депутат, Һаулыҡ һаҡлау буйынса комитет ағзаһы Сәлиә Мырҙабаева бүләкләнде. Дәүләт Думаһында, күп балалы ғаиләләр абруйын, уларҙың Рәсәй йәмғиәте өсөн әһәмиәтен арттырыуға, традицион ғаилә ҡиммәттәрен нығытыуға арналған, «Күп балалы Рәсәй: Рәсәй дәүләтселеге нигеҙҙәренең береһе. Дәүләттең заманса демографик сәйәсәтенең закондар тәьминәте», бөтә Рәсәй форумын әҙерләү һәм үткәреүҙә әүҙем ҡатнашҡан депутаттарҙы наградлау уҙҙы.
Форум Конституцияның һәм Рәсәй Федерацияһының Федераль Йыйылышына 20 йыл тулыуға арналған саралар сиктәрендә уҙҙы. Илдең ғаилә сәйәсәтенең төп маҡсаттарының береһе балалары булған ғаиләләргә дәүләт ярҙамын көсәйтеү, ғаилә институтын нығытыу булып тора. Ғаиләләргә, шул иҫәптән күп балалы ғаиләләргә дәүләт ярҙамы күрһәтеү саралары, федераль кеүек, төбәк кимәлендә лә бар.
2007 йылдан алып Рәсәй өсөн ғаиләләрҙә икенсе йәки артабанғы бала тыуғанда, дәүләт ярҙамының яңы өҫтәмә саралары — әсәлек (ғаилә) капиталы индерелгән.
Федераль ҡануниәткә өҫтәмәләр индереүгә ярашлы, өс йәки унан да күберәк балалары булған граждандар бушлай, шул иҫәптән шәхси торлаҡ төҙөлөшө өсөн һатыуһыҙ, Рәсәй субъекттары закондарында ҡаралған хәлдәрҙә һәм тәртиптәрҙә ер участкалары алыу хоҡуғына эйә.


text:
Өфө ҡала Советы рәйесе 2013 йылға депутаттар корпусының эше тураһында отчет яһаны
2013 йылда Өфөнөң депутаттар корпусы 14 ултырыш уҙғарған, унда 222 ҡарар ҡабул ителгән. Был хаҡта ҡала Советы рәйесе Совета Евгений Семивеличенко үткән йылға ҡала Советы эше тураһындағы докладта хәбәр итте.
— Үткән йылдың апрелендә беҙ Башҡортостан Республикаһының Дәүләт Йыйылышы – Ҡоролтайға «Өфө ҡалаһы статусы – Башҡортостан Республикаһының баш ҡалаһы тураһында»ғы закон проектын индереү тураһында закондар инициативаһы менән мөрәжәғәт иттек, ул республиканың баш ҡалаһы функцияһын башҡарған ҡала менән бәйле, юғары торған бюджеттан Өфөнөң урындағы үҙидара органдарына тотоноуҙарҙы компенсациялауҙы ҡарай, — тине Евгений Семивеличенко.
Былтыр октябрҙә Өфөлә пассажирҙар йөрөтөүҙе ойоштороуҙың яңы тәртибе раҫланды. Уға ярашлы бөтә автобустар ҙа хәҙер ГЛОНАСС навигация системаһы менән йыһазландырыласаҡ.
— Ҡала тормошо менән идара итеү процесына Өфө халҡын йәлеп итеү өсөн депутаттар корпусы бер нисә етди аҙым эшләне, — тип билдәләне ҡала Советы рәйесе.
Йыл дауамында ике тапҡыр ҡала Советы бюджет өлкәһендә айырым хеҙмәткәрҙәр категорияларына маҡсатлы эш хаҡтары арттырыуҙы уҙғарҙы.
2013 йылда бөтәһе 20 асыҡ тыңлау ойошторолған, уларҙан 17-һе ҡала төҙөлөшө менән бәйле.
Төп эште башҡарыу менән бер үк ваҡытта ҡаланың депутаттар корпусы йыл дауамында балаларға, йәштәргә, ветерандарға ярҙам итеү, мәҙәни мираҫты популярлаштырыу менән бәйле бик күп саралар уҙғарған.


text:
Башҡортостанда автоһәүәҫкәрҙәрҙең 70 проценты транспорт һалымын льготалы схема буйынса түләйәсәк
Башҡортостан Президенты Рөстәм Хәмитовтың ҡушыуы буйынса республикала ҡеүәте 100 ат көсөнә тиклем булған еңел автомобиль эйәләренә транспорт һалымы ставкаһын 7,5 һумдан 5,5 һумға тиклем (һәр ат көсөнән) кәметеүҙе күҙ уңында тотҡан закон проекты әҙерләнде.
«Алдан яҡынса иҫәпләүҙәр буйынса, Башҡортостандағы бөтә автоһәүәҫкәрҙәрҙең 70 проценты самаһы транспорт һалымын льготалы схема буйынса түләйәсәк», – тине Рөстәм Хәмитов.
Төбәк башлығының матбуғат хеҙмәтенән хәбәр итеүҙәренсә, закон сығарыу инициативаһын ғәмәлгә индереүҙән социаль һөҙөмтә 150 миллион һум тәшкил итәсәк. Был 2012 йылға республика бюджетының килем өлөшөн проектлағанда иҫәпкә алынасаҡ.
Миҫал.
Үҙебеҙҙә етештерелгән ябай автомобилдең двигатель ҡеүәте яҡынса 80 ат көсө. Һалым суммаһы ошо формула буйынса иҫәпләнә:: 80 ат көсө х 7,5 (транспорт һалымының әлеге ставкаһы) = 600 һум. Транспорт һалымының яңы ставкаһы – һәр ат көсөнән 5,5 һум автомобиль хужаларына 180 һум экономияларға мөмкинлек бирәсәк.
Транспорт һалымы ставкаһын билдәләү төбәк закон сығарыу власы компетенцияһында. Транспорт һалымы ставкаһын кәметеү республика халҡының һалым буйынса сығымдарын кәметеү буйынса аҙымдарҙың береһе булып торасаҡ.


text:
Нуриман районында Тирәкле ауылы тергеҙеләсәк
БР Дәүләт Йыйылышы депутаттары ҡарары буйынса, Нуриман районында Тирәкле ауылы тергеҙеләсәк. «Башҡортостан Республикаһының Нуриман районында географик объект булдырыу тураһында»ғы закон проекты республика парламентының пленар ултырышында аҙаҡҡы уҡыуҙа тикшерелде.
Тирәкле ауылы 1982 йылда теркәү иҫәбенән алынған һәм әлеге ваҡытта дача ҡасабаһы булып иҫәпләнә. Бөгөнгө көндә унда даими рәүештә бер ғаилә йәшәй, ҡалғандары яҙғы, йәйге һәм көҙгө осорҙарҙа хужалыҡ эштәрен алып бара. Ауылда электр уты бар. Урындағы халыҡ мал аҫрай, баҡса участкаларын эшкәртә, йәшелсә үҫтерә, умартасылыҡ менән шөғөлләнә. Ауылдың элекке исемен һаҡлап ҡалырға ҡарар ителде.


text:
Өфөлә Интернет аша балалар баҡсаһына сиратҡа баҫырға мөмкин
Өфөлә 1 сентябрҙән өйҙән — компьютер ярҙамында сиратҡа баҫыу мөмкинлеге булдырылды. Мәктәпкәсә учреждениела урын алыуға баланы Өфө хакимиәтенең Мәғариф идаралығындағы Мәғариф порталында йәки ошо һылтанма аша теркәргә мөмкин. Был сара сираттың нисек күсеүен интернет аша ҡарап барыу һәм уның хәрәкәтенең асыҡлығын тәьмин итеү мөмкинлеген бирәсәк, шулай уҡ ҡала халҡының ваҡытын экономиялаясаҡ.
Хәйер, ведомствонан аңлатыуҙарынса, элекке схема буйынса — районығыҙҙағы мәғариф бүлегенә мөрәжәғәт итеп тә сиратҡа торорға мөмкин.
Сиратҡа баҫҡан ваҡытта тыуған һорауҙар буйынса йәшәгән урынығыҙ буйынса мәғариф бүлегенә мөрәжәғәт итергә кәрәк. Граждандарҙы ҡабул итеү көндәре: дүшәмбе – 14-18 сәғәттәрҙә, шишәмбе, шаршамбы, кесаҙна – 10-дан 18-гә тиклем. Үҙегеҙ менән паспорт һәм балағыҙҙың тыуыу тураһында таныҡлығын алырға кәрәк.


text:
Башҡортостан - трикотаж сығарыу буйынса бишенсе урында
Башҡортостан Рәсәй төбәктәре араһында трикотаж изделиелар сығарыу буйынса бишенсе урынды биләй. Бында республика продукцияһы өлөшө ил буйынса дөйөм күләмдең 5,5 процентын тәшкил итә. Был мәғлүмәттәрҙе БР Сәнәғәт һәм тышҡы иҡтисади бәйләнештәр министрлығы бирә.
Былтыр республиканың туҡыу һәм тегеү производство предприятиелары 4,4 миллиард һумлыҡ тауар сығарҙы. Балалар өсөн трикотаж изделиелар етештереү — 14,7 процентҡа, курткалар тегеү — 1,6 тапҡырға, пальто һәм ярымпальтолар тегеү 4,5 тапҡырға артты.
Был тармаҡтың күп кенә предприятиеларында йыл буйына производство фондтарын яңыртыуға йүнәлтелгән инвестицион программаларҙы тормошҡа ашырыу дауам иттерелде. Яңы ҡорамалдар индереү һәм технологик процестарҙы яңыртыу буйынса эштәр алып барылды.
Республикала 14 ҙур туҡыу һәм тегеү предприятиеһы иҫәпләнә, улар араһында "Ишембай трикотаж изделиелар фабрикаһы", "Ишембай ойоҡ фабрикаһы", "Эш кейеме комбинаты" ябыҡ акционерҙар йәмғиәттәре, "Искож" асыҡ акционерҙар йәмғиәте әйҙәүсе предприятиелар булып тора.
2008 йылдағы яҡшы эш күрһәткестәренә ҡарамаҫтан, республиканың туҡыу һәм тегеү предприятиеларында ҡатмарлылыҡтар етерлек. Уларҙың иң мөһимдәре — әйләнештәге средстволар етешмәү, кредит ресурстары йәлеп итеү мөмкинлеге сикләнгән булыуы һәм сит ил тауарҙары яғынан юғары конкуренция. Иҡтисади көрсөк шарттарында был проблемалар айырыуса киҫкен һиҙелә.


text:
Паспортҡа интернет аша заявка бирергә мөмкин
Рәсәйҙең Федераль миграция хеҙмәтенә бөгөнгө көндән алып РФ гражданины һәм сит ил паспортына, шул иҫәптән биометрик паспортҡа ла, ғаризаны интернет аша бирергә мөмкин.
Паспортҡа заявканы рәсәйлеләр gosuslugi.ru дәүләт хеҙмәттәре порталы аша ебәрә ала. Бының өсөн теркәлергә — пенсион страховкалау таныҡлығы номерын индерергә кәрәк. Артабан һеҙгә электрон хеҙмәт менән ҡулланыу өсөн логин менән пароль тураһында мәғлүмәт киләсәк. Бынан тыш, Федераль миграцион хеҙмәт интернет аша адрес-белешмә мәғлүмәтен дә еткерә.
Федераль миграция хеҙмәте директоры урынбаҫары Екатерина Егорованың әйтеүенсә, "электрон төрҙә анкета һәм фотография ебәрелә, документтарҙың ҡабул ителеүе хаҡында мәғлүмәт килгәс, миграция хеҙмәтенә ике тапҡыр барырға тура киләсәк: тәүҙә дәүләт пошлинаһын түләү тураһында квитанцияны күрһәтеү өсөн, һуңынан паспорт алырға”.
Әммә биометрик паспорттарға фотолар әлегә интернет аша ҡабул ителмәй. "Фотоға төшөү өсөн федераль миграция хеҙмәтенә барырға кәрәк буласаҡ, сөнки бының өсөн махсус ҡорамалдар һәм махсус кабиналар ҡулланыла,” – тип аңлата федераль хеҙмәт директоры урынбаҫары.


text:
Рөстәм Хәмитов торлаҡҡа мохтаж етем балаларҙы иҫәпкә алыуҙы тәртипкә килтерергә ҡуштыФото: Олег Яровиков
Рөстәм Хәмитов торлаҡҡа мохтаж етем балаларҙы иҫәпкә алыуҙы тәртипкә килтерергә ҡушты
Рөстәм Хәмитов торлаҡҡа мохтаж етем балаларҙы иҫәпкә алыуҙы тәртипкә килтерергә ҡуштыФото: Олег Яровиков
Өфөлә БР Хөкүмәте Президиумы ултырышы үтте. Сарала етем балаларҙы торлаҡ менән тәьмин итеү һәм махсус торлаҡ фонды формалаштырыу мәсьәләләре тикшерелде.
— Етем һәм ата-әсә ҡарауынан мәхрүм ҡалған балаларҙың яҙмышы – киҫкен һәм ауыр мәсьәлә, — тип билдәләне Рөстәм Хәмитов. – Бындай балаларҙы торлаҡ менән тәьмин итеүгә ҙур ресурстар йүнәлтәбеҙ. Һуңғы өс йылда республика бюджетынан 1 миллиард 254 миллион һум аҡса бүленде – 1272 бала торлаҡ алды.
Үткән йылдан башлап етем һәм ата-әсә ҡарауынан мәхрүм ҡалған балаларҙы торлаҡ менән тәьмин итеү буйынса вәкәләттәр урындағы үҙидара органдарына йөкмәтелде. Төп проблема – был маҡсаттарға бүленгән средстволарҙы тулы кимәлдә файҙаланмау. Бында бер нисә сәбәп бар: билдәләнгән хаҡтар буйынса (Өфөлә бер квадрат метр өсөн – 30,7 мең һум, райондарҙа – 23,6 мең һум) майҙаны 33 квадрат метр тәшкил иткән эконом класындағы әҙер торлаҡты эҙләп табыуҙа һәм һатып алыуҙа килеп тыуған ауырлыҡтар; социаль торлаҡ төҙөү өсөн ер участкалары бүлеүҙә һәм инженерлыҡ инфраструктураһын әҙерләүҙә тотороҡлоҡ. Үткән йылда уҡ торлаҡ менән тәьмин ителергә тейеш 98 бала әле булһа торлаҡ алмаған.
— Бындай хәл күп балаларҙы судҡа мөрәжәғәт итергә мәжбүр итә. Һәм уларҙың дәғүәләре ғәҙел: финанс тотҡарлыҡтар юҡ, барлыҡ тейешле средстволар Төҙөлөш һәм торлаҡ-коммуналь хужалыҡ буйынса федераль агентлыҡҡа ваҡытында һәм тулы күләмдә күсерелде, — тине Рөстәм Хәмитов. – Балалар ойоштороу йәһәтенән килеп тыуған тотҡарлыҡтарҙан яфа сигә. Уларҙың күбеһе – балалар йорттарын тамамлаусылар, күптәренең туғандары ла юҡ. Һәм үҙ аллы тормош башлағанда улар йәнә ҡаты һынауҙарға дусар була.
Рәсәй Федераль суд приставтары хеҙмәтенең Башҡортостан буйынса идаралығы етәксеһе Зариф Байғусҡаров торлаҡҡа мохтаж балаларҙың торлаҡ мәсьәләләрен ентекле тикшерергә тәҡдим итте.
— Бындай балаларҙы иҫәпкә алыуҙы тәртипкә килтерергә кәрәк, — тине республика Президенты. – Муниципалитеттар һәм Мәғариф министрлығы был йәһәттән бик һүлпән эшләй.
Етем һәм ата-әсә ҡарауынан мәхрүм ҡалған балалар өсөн махсус торлаҡ фонды булдырыу буйынса тәҡдимдәр проектын Рөстәм Хәмитов ҡаты тәнҡиткә алды һәм документты аҙағынаса эшләп бөтөргә ҡушты.


text:
Рөстәм Хәмитов: «Беҙҙең бурысыбыҙ — квалификациялы медицина ярҙамы күрһәтеүҙең тәьҫирле системаһын булдырыу» Фото: Олег Яровиков
Рөстәм Хәмитов: «Беҙҙең бурысыбыҙ — квалификациялы медицина ярҙамы күрһәтеүҙең тәьҫирле системаһын булдырыу»
Рөстәм Хәмитов: «Беҙҙең бурысыбыҙ — квалификациялы медицина ярҙамы күрһәтеүҙең тәьҫирле системаһын булдырыу» Фото: Олег Яровиков
ӨФӨ, 2015 йыл, 2 апрель. /«Башинформ» мәғлүмәт агентлығы, Илья Спиридонов/.
1 апрелдә Өфөлә Башҡортостан Башлығы Рөстәм Хәмитов республиканың Һаулыҡ һаҡлау министрлығы коллегияһында сығыш яһаны. Ултырыш барышында министрлыҡтың 2014 йылдағы эшенә йомғаҡ яһалды һәм яҡын киләсәккә өҫтөнлөклө бурыстар билдәләнде.
– Һуңғы дүрт йылда һаулыҡ һаҡлауҙы үҫтереүгә сығымдар ике тапҡырға артты. Финанслау өлөшөндә ошондай темптар менән үҫешкән бер тармаҡ та юҡ, – тине төбәк етәксеһе. – Республика бюджетында һаулыҡ һаҡлауҙың өлөшө 17,5 процентҡа күтәрелде. Былтыр һаулыҡ һаҡлау системаһына федераль, республика бюджеттарынан, Мотлаҡ медицина страховкаһы фондынан 52 миллиард һум бүленде. Дәүләт тармаҡты үҫтереүгә етди иғтибар бирә, ҙур күләмдә аҡса йүнәлтә һәм мөһим күрһәткестәрҙең яҡшырыуын көтөргә хоҡуҡлы.
Шуның менән бергә, республика Башлығы һүҙҙәренсә, һаулыҡ һаҡлау өлкәһендәге хәл яҡшы яҡҡа үҙгәрмәй. Ғүмер оҙонлоғо буйынса Башҡортостан уртаса Рәсәй күрһәткестәренән ҡалыша. Төбәк ошо күрһәткес буйынса Волга буйы федераль округында туғыҙынсы урынды биләй.
Башҡортостан Башлығы үҙ сығышында медицина хеҙмәте күрһәтеүҙең түбән сифаты, белгестәрҙең етешмәүе, бигерәк тә ауыл ерҙәрендә, тармаҡта системалы кадрҙар сәйәсәтенең юҡлығы, шифахана-курорт хеҙмәтләндереүе һәм реабилитация етешһеҙлектәре, шулай уҡ тармаҡтың түләүле булыуы тураһында һөйләне.
– Дөйөм алғанда, бөтә ерҙә лә тармаҡты түләүлегә әйләндереүгә юл ҡуйырға ярамай. Ҡыҙғанысҡа ҡаршы, поликлиникаларҙа, дауаханаларҙа пациенттарҙы бушлай күрһәтелергә тейешле хеҙмәттәр өсөн түләтергә мәжбүр итеүҙәре хаҡында йыш һөйләйҙәр, – тине төбәк етәксеһе. – Мин был осраҡта шундай эштәр башҡарған кешеләрҙе азат итеүҙе талап итәм.
Рөстәм Хәмитовтың министрлыҡтың эшмәкәрлегенә лә байтаҡ һорауҙары йыйылған. Атап әйткәндә, әлеге тиклем ведомство ҡарамағындағы учреждениеларҙың эшмәкәрлеген анализлау буйынса системалы эш ойошторолмаған, ентекле статистик материалдар юҡ, етәксе вазифаларға лайыҡһыҙ кандидатуралар тәҡдим ителә.
Республика Башлығы шулай уҡ дауалау учреждениеларына дарыуҙар һатып алыуҙы үҙәкләштереүҙе тәьмин итергә ҡушты.
– Беҙ әлегә ҡыҫҡаса анализ яһаныҡ. Ҡайһы бер препараттарҙың хаҡтары ике-өс кенә түгел, ә ун тапҡырға айырыла. Дауаханаларға ҡиммәтле препараттар алыу менән шөғөлләнеүселәр, һеҙҙең намыҫығыҙ бармы? Һеҙ нимә эшләйһегеҙ? Һуң булмаҫ элек туҡтағыҙ. Хеҙмәткәрҙәрегеҙгә лә дарыуҙарҙан килем алыу иң ауыр енәйәт икәнлеген аңлатығыҙ, быға бер ниндәй ҙә аҡлау юҡ, – тине Рөстәм Хәмитов.
Республика етәксеһе алдағы осорҙа ҡуйылған бурыстарҙы хәл итеү өсөн медицина берләшмәләрен илебеҙҙең һәм сит илдәрҙең ыңғай тәжрибәһен иғтибар менән өйрәнергә саҡырҙы.
– Беҙҙең бурысыбыҙ – квалификациялы медицина ярҙамы күрһәтеүҙең тәьҫирле системаһын булдырыу, уның сифатын күтәреү һәм республикала йәшәүсе һәр кешегә ошондай ярҙам алыу мөмкинлеген биреү, – тип билдәләне Рөстәм Хәмитов.
Сығыштың тулы стенограммаһы республика Башлығының рәсми сайтында баҫылған.


text:
Башҡортостан парламентының пленар ултырышында 10 закон ҡабул ителде
БР Дәүләт Йыйылышы – Ҡоролтай депутаттары 15 мартта пленар ултырышта 16 закон проектын тикшерҙе, шуларҙың унауһы буйынса эш тамамланды.
Закондар сығарыу эшен парламентарийҙар тиҙҙән закон статусын аласаҡ хоҡуҡи документтарҙан башланы. Улар иҫәбендә – “Дөйөм файҙаланыуҙағы транспорт өсөн файҙаланылған транспорт инфраструктураһы объекттарында асыҡ саралар үткәреү тәртибе тураһында”, “Республика айырым маҡсатлы программалары тураһында” Башҡортостан Республикаһы Законының 11-се статьяһына үҙгәрештәр индереү хаҡында”, “Башҡортостан Республикаһында дәүләт мөлкәтен хосусилаштырыу тураһында” Башҡортостан Республикаһы Законына үҙгәрештәр индереү хаҡында”, “2011–2012 йылдарҙа Башҡортостан Республикаһында ҡулланыусылар кәрзине тураһында” республика закондары проекттары.
“Башҡортостан Республикаһында ер мөнәсәбәттәрен көйләү тураһында”ғы законға үҙгәрештәр индереүсе закон тиҙҙән эшләй башлаясаҡ. Кисәге ултырышта ҡабул ителгән хоҡуҡи акт социаль торлаҡ төҙөлөшө алып барыусы ойошмаларға ер участкаларын бушлай биреүҙе күҙ уңында тота.
Беренсе уҡыуҙа “Башҡортостан Республикаһында коррупцияға ҡаршы эш итеү тураһында” һәм “2011 йылға Башҡортостан Республикаһы бюджеты тураһында” закондарына үҙгәрештәр индереү буйынса закон проекттары ҡабул ителде. Һуңғыһын ҡабул итеү зарурлығы федераль бюджеттан, Торлаҡ-коммуналь хужалыҡты үҙгәртеп ҡороуға булышлыҡ итеү фондынан аҡса алыуға, дәүләт, муниципаль бюджет һәм дәүләт, муниципаль автономиялы учреждение хеҙмәткәрҙәренең эш хаҡын күтәреүгә бәйле.
Икенсе уҡыуҙа парламентарийҙар “Мәғариф тураһында” Башҡортостан Республикаһы Законына үҙгәрештәр индереү хаҡында” һәм “Башҡортостан Республикаһында баланы (балаларҙы) уллыҡҡа (ҡыҙ итеп) алыусы граждандарға бер тапҡыр бирелә торған аҡсалата пособие тураһында” республика закондары проекттарын ҡараны. Һуңғыһы уллыҡҡа (ҡыҙ итеп) алынған һәр балаға әсәлек (ғаилә) капиталы күләмендә бер тапҡыр пособие биреүҙе билдәләй.
Бынан тыш, Дәүләт Йыйылышы – Ҡоролтай ҡарарҙары хупланды. Уларға ярашлы, парламент “Рәсәй Федерацияһы Торлаҡ кодексының 31-се статьяһына үҙгәрештәр индереү тураһында” һәм “Этил спирты, алкоголь һәм составында спирт булған продукция етештереүҙе һәм уның әйләнешен дәүләт көйләүе тураһында” Федераль законға үҙгәрештәр индереү хаҡында”, эсемлектең ҡеүәтенең ниндәй булыуына ҡарамаҫтан, төнгө ваҡытта алкоголь продукцияһы һатыуҙы тыйыуға йүнәлтелгән “Һыраны һәм уның нигеҙендә етештерелгән эсемлектәрҙе ваҡлап һатыуҙы һәм ҡулланыуҙы (эсеүҙе) сикләү тураһында” Федераль законды көсөнән сыҡҡан тип таныу тураһындағы федераль закондар проекттарын Дәүләт Думаһына индерәсәк. Шулай уҡ депутаттар ҡарары менән киләһе айҙарҙа Башҡортостан территорияһында коррупцияға ҡаршы ҡануниәтте тормошҡа ашырыу практикаһы буйынса парламент тыңлауҙары үтәсәк.
Башҡортостан Президенты күрһәтмәһе менән БР Дәүләт Йыйылышы – Ҡоролтай депутаттары Анатолий Бондарукты Федераль Йыйылыштың Федерация Советы ағзаһы – Башҡортостан Республикаһының башҡарма дәүләт власы органынан вәкил итеп тәғәйенләне, шулай уҡ депутат Лилиә Ғүмәрованы БР Дәүләт Йыйылышы – Ҡоролтай Рәйесе урынбаҫары итеп һайланы. Ошоға бәйле депутаттар уны Башҡортостан Республикаһында Бала хоҡуҡтары буйынса вәкил вазифаһынан ваҡытынан алда азат итеү хаҡында ҡарар ҡабул итте. Уның урынына Президент тәҡдиме буйынса Милана Скоробогатова тәғәйенләнде.
Ошоноң менән бергә республика парламенты республиканың туғыҙ суд участкаһында мировой судьялар вазифаһына кандидаттарҙы раҫланы


text:
Фото:
Республикала «Мисс Йәш Гвардия» һайланасаҡ
Фото:
«Йәш Гвардия» бөтә Рәсәй йәмәғәт ойошмаһының Башҡортостан төбәк бүлексәһе быйыл көҙ «Мисс Йәш Гвардия 2011» матурлыҡ конкурсын үткәрә. Яңыраҡ «Мир» сауҙа һәм күңел асыу үҙәгендә кастинг үткән, 45 кеше «Мисс...» исемен яулау теләген белдергән, финалға 15 һылыу һайланған.
Бындай конкурсты йәш гвардиясылар икенсегә үткәрә. Тәүге тапҡыр ул былтыр уҙғарылған.
Кастингтан һуң финалға сығыусылар фотосессияла, шулай уҡ ошо көндәрҙә республикала үткәрелгән социаль проекттарҙа ҡатнашасаҡ. Планлаштырылған саралар менән бер рәттән конкурс сайтында тауыш биреү ҙә ойоштороласаҡ.
«Мисс Йәш Гвардия 2011» конкурсы финалы бер айҙан – 12 ноябрҙә үтәсәк. Еңеүсе өсөн төп бүләк – конкурстың генераль партнерынан туристик путевка.


text:
Бали диңгеҙе
Бали диңгеҙе (ингл. Bali Sea, индон. Laut Bali — Тымыҡ океанда Ява утрауының көнсығышы һәм Бали, Ломбок, Сумбава, Сулавеси, Мадура утрауҙары араһында урынлашҡан диңгеҙ. Майҙаны 40 мең кВ.км., уртаса тәрәнлеге 411 м. Һыу температураһы 27-28°C. Тоҙлолоғо 33,0-34,0‰. Төбө вулкан туфынын барыҡҡа килгән ултырма менән йәйелгән. Диңгеҙҙен көньяғындағы утрауҙарҙа бер нисә эре вулкан бар: Батур (һуңгы атылыу 1926 й.), Агунг (һуңғы атылыу 1964 й.), Тамбора һ.б..
Төп порты — Сурабая (Ява утрауы).


text:
Өфө ҡәлғәһенең 435 йыллығына арналған конференция
7 июндә Өфө Үҙәк ҡала китапханаһының Үҫмерҙәр бүлегендә Рәсәй Мәҙәниәт фондының Башҡортостан филиалы һәм Өфө ҡала тыуған яҡты өйрәнеүселәр йәмғиәте 26-сы урта мәктәп һәм Рәсәй ислам университеты уҡытыусылары ҡатнашлығында Өфө ҡәлғәһенең 435 йыллығына арналған "Үткәнһеҙ киләсәк юҡ. Өфө — быуаттар аша ҡараш" ғилми-ғәмәли конференцияһы үткәрә. Конференцияла йәш тикшеренеүселәр, шулай уҡ уларҙың өлкән кәңәшсе-тәрбиәселәре — Флүрә Әхмәрова исемендәге Өфө ҡала тыуған яҡты өйрәнеү йәмғиәте ағзалары ла ҡатнаша. Конференцияла ҡатнашыусы уҡыусыларҙың барыһы ла — ҡала, республика, Рәсәй ижади һәм тыуған яҡты өйрәнеү конкурстарында еңеүселәр.
Конференция уҡыусыларҙы Өфөнөң тарихи үткәнен өйрәнеү буйынса үҙ аллы тикшеренеү эшенә йәлеп итеү, Флүрә Әхмәрова исемендәге Ҡала тыуған яҡты өйрәнеү йәмғиәте ағзалары менән аралашып, тыуған яҡты өйрәнеү эше тәжрибәһенә эйә булыу, башҡорттар төйәгенең тарихи-мәҙәни мираҫын һаҡлау маҡсатында үткәрелә. Рәсәй ислам университеты уҡытыусыларҙың һәм тыуған яҡты өйрәнеүселәрҙең үтенесе буйынса конференция өсөн ҡатнашыусыларҙың докладтары тезистарын әҙерләй. Конференцияла ҡатнашыусыларҙың барыһы ла иҫтәлекле дипломдар һәм бүләктәр аласаҡ. Ә уның һөҙөмтәләре буйынса иң яҡшы һәм лайыҡлы материалдар йыл һайын сығарылып килгән "Яҙмыштарҙы бәйләүсе еп" (Судеб связующая нить") тыуған яҡты өйрәнеү альманахының алтынсы томына инәсәк.


text:
Урал
Урал — Көнсығыш Европа һәм Көнбайыш Себер тигеҙлектәре араһында һуҙылған Рәсәй Федерацияһында һәм Ҡаҙағстандағы географик төбәк. Урал тау системаһы был төбәктең төп өлөшө булып тора.
Урал Европа менән Азия сиктәрендә урынлашҡан. Урал тауҙары һәм уға яҡын булған ҡалҡыулыҡтар төньяҡта Төньяҡ Боҙло океандан алып көньяҡта Ҡаҙағстандың ярым сүл райондарына тиклем һуҙылған.
Урал 5 географик зонаға бүленә — Поляр Урал, Поляр тирәһендәге Урал, Төньяҡ Урал, Урта Урал һәм Көньяҡ Урал.
Һыу айырғыс булған төп һырттан һәм киң уйһыулыҡтар менән айырылған һырттарҙан тора. Уралдың иң бейек түбәһе — «Исследовательский» һыртындағы «Народная» тауы (1859 м). Төньяҡ-көнбайышта Урал Пай-Хой һырты һәм Вайгач утрауы аша Яңы Ер утрауҙары тауҙарына күсһә, көньяҡта иһә бейеклеге 657 метрға тиклем еткән Мугоджары тауҙары теҙмәләре дауам итә.
Көньяҡ Уралда тау рельефының киңлеге 120 саҡрымға етә. "Уралып ятҡан Урал-тау" мөһим һыу айырғыс булып, Башҡортостан еренән 300 саҡрым самаһы һуҙыла. Иң бейек тауҙары — Ямантау (1640 м), Оло Ирәмәл (1582 м).
Урал — йәшәйеште тәьмин иткән һыуалыш сығанағы ла. Печора, Уса, Тубыл, Иҫәт, Тура һәм башҡалар — Төньяҡ Боҙло океан бассейнына, Кама менән Чусовая, Ағиҙел һәм Яйыҡ Каспий диңгеҙенә ҡарай. Күлдәре йәйрәп ята: Тауатуй, Арғужа, Уйылды, Иртәш, Ишкүл, Сыбаркүл, Торғаяҡ, Өргөн, Оҙонкүл, Яҡтыкүл...
Төньяҡ Уралда — тау тундраһы, көньяҡтараҡ — тау-тайга урмандары. Ылыҫлыларҙан кедр, ҡарағас, ҡарағай, аҡ шыршы, шыршы үҫә. Көньяҡ Уралда имән, ҡайын, йүкә, уҫаҡ, саған да бар.
Үҫемлектәр донъяһы ла, йәнлектәр донъяһы ла төрлө. Башҡортостан йәнлектәре генә лә бихисап: айыу, бүре, төлкө, мышы, ҡоралай, аҫ, бурһыҡ, һыуһар, әлгәнйәк, кеш, һеләүһен, тейен, шәшке, ҡуян, янут, ҡама, көҙән, йофар, йәтсә...
Ҡоштары иһә өс йөҙләп төр: бөркөт, шоңҡар, ҡыйғыр, ҡарсыға, ҡарағош, ябалаҡ, һупайҙы, тумыртҡа, кәкүк, ҡарлуғас, күгәрсен, торна, ҡауҙы, бүҙәнә, ҡор, һуйыр, сел, сөрәгәй, сәпсек...
Үҫемлектәр һәм йәнлектәр донъяһын һаҡлау өсөн Урал биләмәләрендә Печора-Илич, Висим, Ильмен (башҡортса Илмән), Башҡорт ҡурсаулыҡтары булдырылған.
Иҫкәрмәләр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Башҡортостан: Ҡыҫҡаса энциклопедия. Урыҫсанан тулыландырылған һәм төҙәтелгән тәржемәһе / Баш мөхәррир Р.З.Шәкүров. Өфө: Башҡорт энциклопедияһы дәүләт ғилми нәшриәте, 1997. - Һүрәттәре менән 696 бит.
- Сәлимйән Бәҙретдинов.2008 йылға Башҡортостан календары .
- Архипова Н. П., Ястребов Е. В. Как были открыты Уральские горы: Очерки истории открытия и изучения природы Урала — Челябинск: Южно-Уральское книжное издательство, 1982.
- Рычков А. В. 12 путешествий по Среднему Уралу — Реж: Малыш и Карлсон, 2008. — 50 б. — 5000 экз. — ISBN 978-5-9900756-1-0.
- Мурзаев Э. М. Словарь народных географических терминов. 1-е изд. — М., Мысль, 1984.
- Мурзаев Э. М. Тюркские географические названия. — М., Вост. лит., 1996.
- Алешин Б. М., Иванов Ю. К., Ковальчук А. И., Коротеев В. А., Прокин В. А. Месторождения полезных ископаемых Урала — Екатеринбург: Институт геологии и геохимии УрО РАН, 1999. — 184 б.
- Урал — Ҙур совет энциклопедияһында мәҡәлә (3-е издание)
Һылтанмалар[үҙгәртергә | вики-тексты үҙгәртергә]
- Пучков В. Н., Япаров И. М. Урал // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.


text:
Республика хужалыҡтары ҡара бойҙай сәсеү буйынса планды арттырып үтәгән
Башҡортостанда ҡара бойҙай сәсеү буйынса план 102 процентҡа үтәлгән, тип хәбәр итә республика Ауыл хужалығы министрлығының матбуғат хеҙмәте. Планлаштырылған 78,7 мең гектар урынына был культура 80,1 мең гектарҙа сәселгән. Дүрт тапҡырға тиерлек планды Архангель районында (383 процент), ике тапҡырҙан күберәк – Иглин (225 процент), Кушнаренка (321) һәм Салауат (256) райондарында арттырып үтәгәндәр.
Был көндәрҙә тағы ла бер һуң культура – кукуруз сәсеү тамамлана: 89,4 мең гектар сәселген, республика планының 96 проценты үтәлгән.


text:
Бәйләүес
Бәйләүес (урыҫ.послелог)— һөйләмдәге эйәреүсе һүҙҙе эйәртеүсе һүҙгә, шулай уҡ эйәрсән һөйләмде баш һөйләмгә бәйләй торған ярҙамсы һүҙ төркөмө .
Бәйләүестәрҙең бүленеше
▲ Бәйләүестәр үҙҙәренән алда килгән һүҙҙең билдәле бер килештә тороуын талап итә һәм улар өс төркөмгә бүленә:
1. Төп йәки эйәлек килеште талап итеүсе бәйләүестәр: өсөн, менән, кеүек, һымаҡ, шикелле, төҫлө, һайын, арҡыры, аша, хаҡында, буйы, буйынса, арҡаһында, тураһында. Шофер менән икәүҙән-икәү генә ҡалғанбыҙ. (Р. Н.) Беҙ һинең өсөн тырышабыҙ. (Я. Х.) Минут һайын күңеле халҡым менән, халҡым өсөн генә һыҙлана. (Т. И.)
2. Төбәү килеште талап итеүсе бәйләүестәр: тикле, саҡлы, хәтле, хәтлем, ҡәҙәр, ҡәҙәре, ҡаршы, табан, ҡарай, ҡарамаҫтан, ҡарағанда, ҡарата. Төшкә табан Гөлйөҙөм ҙур өйҙә бер үҙе тороп ҡалды(Ф. И.) Хашимовтың был тәҡдимгә ҡаршы төшәсәген һиҙҙе ул. (Б. Б.)
3. Сығанаҡ килеште талап итеүсе бәйләүестәр: бирле, башҡа, бүтән, һуң, элек, борон, әүәл, башлап, алып, тыш. Төштән һуң Тимертауҙағы өләсәй ҙә килеп етте. (М. К Был йәйләү — элекке замандарҙан бирле маҡталып килгән йәйләүҙәрҙең береһе, (һ. Д.)
Әҙәбиәт[үҙгәртергә | вики-тексты үҙгәртергә]
- Усманова М.Ғ., Абдуллина Ф.Ф. Башҡорт теле. Өфө-2000йыл ISBN 5-295-02619-1
- Толомбаев Х.А., Солтанбаева Х.В. Әсә теле. 6-сы класс өсөн дәреслек. Өфө-2008 йыл ISBN 978-5-295-04288-1


text:
Башҡортостандың Урман хужалығы министрлығы Ҡырымдың урман хужалығына комплекслы ярҙам күрһәтәсәк
Республика Урман хужалығы министрлығының делегацияһы эш сәфәре менән Ҡырымдың Белогорск районында булды. Ведомствоның матбуғат хеҙмәтенән хәбәр итеүҙәренсә, Рәсәйҙең яңы төбәгенең урман хужалығы менән танышыу, шулай уҡ методик һәм матди ярҙам күрһәтеү сәфәрҙең төп маҡсаттары булды. Башҡортостандың урман хужалығы министры Рәжәп Нәбиуллин Ҡырымдың Урман һәм һунар хужалығы буйынса республика комитеты, «Белогорск урман хужалығы» дәүләт предприятиеһы һәм «Һыуыҡ тау» һунарсылыҡ хужалығы етәкселеге һәм коллективтары менән осрашты. Улар бөтәһе лә тармаҡтың көнүҙәк мәсьәләләрен тикшерҙе.
Бөгөнгө көнгә, Белогорск урман хужалығы ҡарамағындағы, урман фондының майҙаны 38 мең гектар тәшкил итә. Шул уҡ ваҡытта был предприятие эшмәкәрлегенең 95 проценты тик утын әҙерләүгә тура килә.
Рәжәр Нәбиуллин билдәләүенсә, Белогорск урман хужалығының матди-техник базаһы бик туҙған һәм яңыртыуҙы талап итә. Сәфәр сиктәрендә Ҡырымдың урман хужалығына комплекслы ярҙам күрһәтеү менән бәйле бер төркөм тәҡдимдәр әҙерләнде. Яҡтар Башҡортостандың Урман хужалығы һәм Ҡырымдың Урман һәм һунар хужалығы буйынса республика комитеты араһында үҙ-ара эш итеү тураһында Килешеү төҙөргә булды. Шулай уҡ методологик ярҙам күрһәтеү, урман хужалығы буйынса проблемалы мәсьәләләрҙе асыҡлау, уларҙы Башҡортостан урман хужалығының эшсе төркөмө тарафынан хәл итеү буйынса аныҡ тәҡдимдәр әҙерләү өсөн Белогорск районында күсмә семинар-кәңәшмә үткәреү тураһында килешелгән. Башҡа тәҡдимдәр иҫәбендә – төбәктең урман хужалығы менән идара итеү системаһын реорганизациялау һәм Рәсәй ҡануниәтен үтәү менән Ҡырымдың Урман һәм һунар хужалығы буйынса республика комитетының яңыртылған структураһын ойоштороу буйынса методологик ярҙам күрһәтеү.
Үткән осрашыуҙарҙың ҡатнашыусылары фекерләүенсә, урман хужалығы менән идара итеү һәм алып барыу процестарын мәғлүмәтләштереү буйынса алдынғы тәжрибәләр менән уртаҡлашыу, «Белогорск урман хужалығына» һәм «Һыуыҡ тау» һунарсылыҡ хужалығына янғынға ҡаршы махсус техникалар һәм ҡорамалдар алыу өсөн матди ярҙам күрһәтеү шулай уҡ бик мөһим.
Төбәктәр араһында Ҡырымдың Белогорск районында урмандарҙың тупраҡ-климат шарттарын өйрәнеү, ултыртыу материалдарын уйлап сығарыу һәм үрсетеү буйынса ғилми-тикшеренеү эштәрен үткәреү өлкәһендә хеҙмәттәшлек планлаштырыла. БР урман хужалығы министры Рәжәп Нәбиуллин әйтеүенсә, Башҡортостан, төрлө климат зоналарынан алынған, төрлө ағас тоҡомдарының пробалы орлоҡтар партияһын бүләсәк.
— Белем биреү өлкәһендә үҙ-ара тығыҙ бәйләнеште яйға һалырға планлаштырабыҙ, бының өсөн Ҡырымдың Белогорск районы абитуриенттарына Өфө урман хужалығы техникумында бөтә һөнәрҙәр буйынса белем алыу өсөн 20-30 бюджет урынға квоталар бүленәсәк. Тағы ла өс-биш урынды Башҡорт дәүләт аграр университетында уҡыу өсөн бүләсәктәр, бөтә был студенттар республикабыҙҙың урмансылыҡтарында һәм урман хужалығы предприятиеларында уҡытыу-производство практикаһын үтә аласаҡ. Бынан тыш, Өфөлә һәм Белогорскта бер үк ваҡытта «Йәшәү ағастары» иҫтәлекле аллеялар үҫтереү буйынса уртаҡ акция үткәрергә ниәтләнәбеҙ, — тип хәбәр итте Башҡортостандың урман ведомствоһы башлығы.


text:
2015 йылда Аҡмулла уҡыуҙарын ребрендинг көтә
ӨФӨ, 2014 йыл, 23 октябрь. /«Башинформ» мәғлүмәт агентлығы, Эльмира Сабирова/.
2015 йылда Аҡмулла уҡыуҙарын ребрендинг көтә — улар Халыҡ-ара Евразия гуманистик форумына үҙгәртеп ҡороласаҡ. Форум концепцияһы Шанхай хеҙмәттәшлек ойошмаһы Университетының юғары уҡыу йорттары-уҙаҡташтары ғалимдары, вәкилдәре өсөн асыҡ майҙансыҡ формаһында саралар комплексын үткәреүҙе күҙ уңында тота. Үҙгәрештәр ҡатнашыусыларҙың географияһы киңәйеү, Башҡорт дәүләт педагогия университетының ШОС Университеты составына инеү һәм халыҡ-ара хеҙмәттәшлек нигеҙендә барлыҡҡа килгән бик күп эш бәйләнештәр менән бәйле, тип аңлатты М.Аҡмулла исемендәге Башҡорт дәүләт педагогия университеты матбуғат үҙәге етәксеһе Ольга Михайлова.
2014 йылда Халыҡ-ара Мифтахетдин Аҡмулла көндәре 15-19 декабрҙә уҙасаҡ. Улар «Төркиәт һәм шәрҡиәт өлкәһендә заманса тикшеренеүҙәр контексында мәғрифәтселек традициялары», «Сәйәси-мәҙәни киңлектә филологик белем», «Хәҙерге заман мәҙәниәтендә педагогик һәм гуманистик аспекттар», «Мәғрифәтселек һәм милли һынлы, биҙәү-ҡулланма сәнғәте», «Педагогик фәндәр һәм заманса белем биреү» йүнәлештәре буйынса үтәсәк. Конференция һөҙөмтәһе буйынса мәҡәләләр йыйынтығының матбуғат һәм электрон варианттарын нәшер итеү күҙаллана.
Аҡмулла уҡыуҙары республикала мөһим ваҡиға булып тора. Йәмғиәттең һәм мәғариф системаһының демократик үҙгәреү юлында Башҡортостан, Рәсәй, БДБ һәм ШОС илдәренең прогрессив педагогик йәмәғәтселеген бергә туплап нығытыу идеяһында нигеҙләнгән, ғилми форум күпселек ғалимдарҙың иғтибарын йәлеп итә. Йыл һайын Халыҡ-ара Аҡмулла уҡыуҙарында 1000-дән ашыу кеше ҡатнаша, улар иҫәбендә РФ төрлө ҡалаларынан һәм төбәктәренән, яҡын һәм алыҫ сит илдәрҙән ғалимдар. Ул мәғрифәтсенең ижади мираҫына һәм тотош мәғариф проблемаларына ғилми-педагогик йәмәғәтселегенең ҙур ҡыҙыҡһыныуын дәлилләй.
Конференция тураһында тулы мәғлүмәт Башҡорт дәүләт педагогия университеты сайтында баҫылған. Электрон адрес: ruzal89@mail.ru, телефон (347) 273-26-09.


text:
Аҙан
Аҙан(ғәр. أَذَان – иғлан итеү, саҡырыу) мосолмандар өсөн фарыз һаналған биш ваҡыт намаҙҙың һәр ҡайһыһының башланыу ваҡытын белдереү. Аҙанды мөәзин (ғәр. مؤذن) – аҙан әйтеүсе әйтә. Ҡатын-ҡыҙҙар аҙан әйтмәй. Аҙан ҡысҡырып, һуҙып әйтелә.
Аҙандың әйтелеше[үҙгәртергә | вики-тексты үҙгәртергә]
Аллааһһү әкбәр - 4 тапҡыр
Әшһәдү әл-ләә иләәһә иллаллааааһ - 2 тапҡыр
Әшһәдү әннә Мүхәммәдәр - рәсүлүл лаааһ - 2 тапҡыр
Хәййә ғәләс саләәәһ - 2 тапҡыр
Хәййә ғәләл - фәләәәх - 2 тапҡыр
Аллааһу әкбәр - 2 тапҡыр
Ләә иләәһә илләллаааһ - 1 тапҡыр
Иртәнге намаҙға саҡырғанда, Хәййә ғәләл фәләәәх тигәндән һуң, Әс саләәтү хәйрум минән нәүм тип 2 тапҡыр әйтеп өҫтәргә кәрәк.
Аҙанды ишеткәс, әйтелгән һүҙҙәр[үҙгәртергә | вики-тексты үҙгәртергә]
Аҙанды ишеткән кеше, Хәййә ғәләс саләһ тигәнгә тиклем, аҙан һүҙҙәрен үҙ алдына йәки эстән генә мөәзин артынан ҡабатлап барырға тейеш. Хәййә ғәләл - фәләх тигәс, Ләә хәүлә үә ләә ҡуүәәтә илләәәһ, - тип әйтер кәрәк.
Аҙан доғаһы[үҙгәртергә | вики-тексты үҙгәртергә]
Аллаһүммә раббә һәәҙиһид - дәғүәтит - тәәммәти үәс -саләәтил - ҡаааимәһ. Әәти Мүхәммәдәнил - үәсииләтә үәл - фадыыләтә үәд -дәражәтәл - ғәәлийәтәр - раафиғаһ. Үәбғәҫһү мәҡаамән - мәхмүүдәнил - ләҙии үәғәттәһ. Үәрзүҡүнәә шәфәәғәтәһү йәүмәл - ҡыйәәмәһ. Иннәкә ләә түхлифүл мииғәдд.


text:
Тыл геройҙары билдәлелек алды
Зәйнәб Биишева исемендәге Башҡорт “Китап” нәшриәтендә “Тыл геройҙары” серияһында 20-се һуңғы том сыҡты. Бөгөнгө көндә Еңеүҙең 65 йыллығына был серияның бар 20 томы ла нәшер ителде, унда “1941-1945 йылдарҙағы Бөйөк Ватан һуғышында маҡтаулы хеҙмәте өсөн” миҙалы менән бүләкләнгән Башҡортостан халҡы исемлеге баҫылған.
«Китап» нәшриәтенән хәбәр итеүҙәренсә, 20-се томға Өфөнөң Киров, Орджоникидзе, Совет районы тыл хеҙмәтсәндәре тураһында мәғлүмәт бирелә. Шулай уҡ 1-17 томдарға өҫтәмә исемлектәр ҙә индерелгән.
Хәтерегеҙгә төшөрәбеҙ, “Тыл геройҙары” серияһы үҙен-үҙе аямай хеҙмәт итеүе менән фашистар Германияһын Еңеүгә булышлыҡ иткән тыл хеҙмәтсәндәре исемен мәңгеләштереү ниәтенән нәшер ителә. Миҙал менән бүләкләнгән тыл хеҙмәтсәндәре исемлеге Башҡортостандың район һәм ҡалаларын алфавит тәртибендә урынлаштырыуға бәйле төҙөлгән. Ҡыҫҡаса биографик белешмәлә тыуған йылы, йәшәгән урыны һәм бүләкләнгән ваҡытта биләгән вазифаһы күрһәтелгән.
Һәр китап 2500 дана менән, ҡаты тышлыҡта сыға. Китаптарҙы Китап нәшриәте магазиндарында һатып алырға мөмкин.


text:
Республика һәм Куба табиптары шәкәр диабетына ҡаршы бергәләп көрәшәсәк
ӨФӨ, 2016 йыл, 11 февраль. /«Башинформ» мәғлүмәт агентлығы, Эльмира Сабирова/.
Башҡортостан һәм Куба табиптары шәкәр диабетына ҡаршы бергәләп көрәшәсәк. Өфөлә Башҡортостандың һаулыҡ һаҡлау министры Әнүәр Бакировтың Куба Республикаһының Рәсәйҙәге Ғәҙәттән тыш һәм Тулы хоҡуҡлы илсеһе Эмилио Лосада Гарсиа менән осрашыуы барышында үҙ-ара эш итеү мәсьәләләре тикшерелде.
Республика Һаулыҡ һаҡлау министрлығының матбуғат хеҙмәтендә хәбәр итеүҙәренсә, шәкәр диабеты менән ауырыған пациенттарҙы дауалау, сирҙе заманса дарыуҙар ярҙамында дауалау алымдары хаҡында һүҙ барҙы. Ошо йүнәлештә дәүләт-шәхси партнерлыҡты үҫтереү аспекттары ҡуҙғатылды.
«Беҙ табандың сей яраһын дауалау өсөн ҡулланылған уникаль препарат тураһында һүҙ алып барҙыҡ, ул пациенттарҙың аяҡтарын киҫеү осраҡтарын кәметеүгә булышлыҡ итә», — тип билдәләне Әнүәр Бакиров журналистар менән аралашҡанда.
Бөгөнгә республикала шәкәр диабеты менән сирләүсе 101 меңдән ашыу пациент теркәлгән. Шуларҙың 956-һы — «диабетик табан» синдромлы. Был сир оҙаҡ дауалауҙы талап итә, шулай уҡ инвалидлыҡҡа килтерә.
Эмилио Лосада Гарсиа һүҙҙәренсә, яңы препаратты ҡулланыу практикаһы пациенттарҙың йәшәү сифаты яҡшырыуын күрһәтте. Препарат 2007 йылдан алып ҡулланыла, 80 процент осраҡта ул үҙенең һөҙөмтәлелеген раҫланы.
Әлеге ваҡытта дарыу 23 илдә теркәлгән, Рәсәйҙә — 2014 йылдан. 2016 йылдан препарат йәшәү өсөн кәрәкле мөһим дарыуҙар исемлегенә индерелгән.
Башҡортостанда был дарыу Ғ.Ғ.Ҡыуатов исемендәге республика клиник дауаханаһының эренле хирургия бүлексәһе пациенттарын дауалағанда ҡулланыла. Күп осраҡта ыңғай һөҙөмтә бирә.


text:
Башҡортостан Президенты Белорет ҡалаһы активы менән территорияны артабан үҫтереү мөмкинлектәрен тикшерҙеФото: Андрей Старостин
Башҡортостан Президенты Белорет ҡалаһы активы менән территорияны артабан үҫтереү мөмкинлектәрен тикшерҙе
Башҡортостан Президенты Белорет ҡалаһы активы менән территорияны артабан үҫтереү мөмкинлектәрен тикшерҙеФото: Андрей Старостин
23 мартта Башҡортостан Президенты Рөстәм Хәмитов Белорет ҡалаһы һәм районы буйлап эш сәфәре барышында ҡала активы менән осрашты. Һүҙ Белоретта яңы производстволар төҙөү, туризм һәм социаль өлкәләрҙе үҫтереү тураһында барҙы.
Рөстәм Хәмитов һүҙҙәренсә, республикала «алдағы ике-өс йылда ярайһы уҡ ҙур предприятиелар төҙөләсәк», улар иҫәбендә ағас эшкәртеү буйынса предприятиелар ҙа бар.
— «Башлеспром» менән «Кроношпан» предприятиелары берлектә дүрт миллион кубометрға яҡын ағас эшкәртәсәк. Шулай уҡ «Белсталь» исемле икенсе ҙур инвестиция проекты сиктәрендә Белоретта ҙур предприятие төҙөү планлаштырыла. Был проектҡа һәр яҡлап ярҙам итәсәкбеҙ, — тип һыҙыҡ өҫтөнә алды Башҡортостан Президенты.
Белорет районында туризм өлкәһен үҫтереү шулай уҡ мөһим йүнәлештәрҙең береһе булып тора. Әлеге ваҡытта тергеҙеү эштәре алып барылған Морат тау саңғыһы үҙәге ҡаланың үҫешенә ҙур йоғонто яһаясаҡ.
— Үткән йылда Морат тау саңғыһы комплексы өҫтөндә эшләй башланыҡ. Белорет өсөн был мөһим объект булып тора. Һуңғы 15 йылда үҙәк эшмәкәрлеге яйлап һүрелә башлағайны. Тиҙ арала яһалма ҡар системаһын булдырыуға өлгәштек, ҡунаҡхана төҙөлөп бөттө. Алдағы ваҡытта ул файҙаланыуға тапшырыласаҡ. 2013 йылда ике күтәргес төҙөү планлаштырыла. Шулай уҡ ике-өс яңы трасса булдырыласаҡ. Ҡунаҡханалар, ресторандар комплексын төҙөү өсөн инвесторҙар менән һөйләшеүҙәр алып барыла, — тип һөйләне республика Президенты.
Стенограмманың тулы тексы менән Башҡортостан Президентының рәсми сайтында танышырға мөмкин.


text:
Республикала өс етәксе үҙҙәрен эшсе һөнәрҙәрҙә һынап ҡараясаҡ
ӨФӨ, 2014 йыл, 12 ноябрь. /«Башинформ» мәғлүмәт агентлығы, Гөлфиә Акулова/.
Өфөлә «Түрә һөнәрен алмаштыра» акцияһының өсөнсө этабы уҙасаҡ. Былтыр башланып киткән акцияның ойоштороусыһы – Башҡортостан Республикаһының Хеҙмәт һәм халыҡты социаль яҡлау министрлығы. Уның төп маҡсаты – хеҙмәт баҙарында талап ителгән һөнәрҙәрҙең абруйын күтәреү.
— Акцияның өсөнсө этабында табип, ташсы һәм инженер һөнәрҙәре буласаҡ. Быйыл ведомство министрҙары һәм етәкселәре карьераһының башланғыс этабына баҫым яһала, сөнки түрә булып тыумайҙар, ә эшләп етәксе булып китәләр, — тип билдәләне ведомство матбуғат секретары Роза Кузьменко.
12 ноябрҙә республиканың һаулыҡ һаҡлау министры Әнүәр Бакиров Республика клиник дауаханаһында операция эшләй.
13 ноябрҙә Башҡортостандың Транспорт һәм юл хужалығы буйынса дәүләт комитеты рәйесе Ильяс Мөниров үҙ оҫталығын «Өфө» халыҡ-ара аэропортының яңы терминалын төҙөүҙә күрһәтә.
14 ноябрҙә БР Эшҡыуарлыҡ һәм туризм буйынса дәүләт комитеты етәксеһе Вячеслав Ғиләзетдинов Яңы Александровкала газ торбаһы үткәргестәрен таҙартыу һәм тикшереүҙе үткәрә.


text:
Баш ҡала командаһы — Санкт-Петербургта халыҡ-ара футбол фестивалендә еңеүсе Фото: Өфө хакимиәте сайтынан
Баш ҡала командаһы — Санкт-Петербургта халыҡ-ара футбол фестивалендә еңеүсе
Баш ҡала командаһы — Санкт-Петербургта халыҡ-ара футбол фестивалендә еңеүсе Фото: Өфө хакимиәте сайтынан
ӨФӨ, 2016 йыл, 30 май. /«Башинформ» мәғлүмәт агентлығы, Эльмира Сабирова/.
Өфө командаһы «Petersburg Cup 2016» халыҡ-ара балалар һәм үҫмерҙәр футбол фестивалендә алтын миҙал яуланы. Йыл һайын турнирҙа Рәсәйҙән һәм сит илдәрҙән 7-19 йәшлек футболсылар ҡатнаша.
Быйыл унда Сергей Руденко етәкселегендә «Футбол академияһы» 9-сы олимпия резервындағы спорт мәктәбе командаһы ҡатнашты, тип хәбәр иттеләр баш ҡаланың физик культура һәм спорт буйынса комитетында.
«Беҙ еңеү яулар өсөн барҙыҡ. Маҡсатыбыҙ беренсе урын алыу ине һәм беҙ уға ирештек, — тине тренер Сергей Руденко. — Әлбиттә, ошондай ярыштарҙа ҡатнашыу мөмкинлеге булыуы бик һәйбәт. Бында йәш уйынсылар тәжрибә туплай».
Турнир 29 майҙа тамамланды, финал уйындары һәм еңеүселәрҙе бүләкләү тантанаһы «Зенит» академияһы майҙанында үтте. Шунда уҡ Рәсәй һәм сит илдәрҙең футбол йондоҙҙары ҡатнашлығында гала-матч булды.


text:
Башҡортостан көрәшселәре Новосибирскиҙа еңеп ҡайтырға иҫәп тота
7 — 10 октябрҙә Новосибирскиҙа Александр Карелин бүләктәренә грек-рим көрәше буйынса ХХ халыҡ-ара турнир үтәсәк.
Башҡортостандан был ярыштарҙа Октябрьский ҡалаһынан тренер Николай Долгушев етәкселегендәге 1995 йылғы 4 спорт мастерлығына кандидат ҡатнаша.
Белореттан Ильяс Чихаев — 50 килограмға тиклемге ауырлыҡ категорияһында, Октябрьскийҙан Рушан Хасьянов — 54, Өфөнән Зураб Давитадзе— 63, йәнә бер өфөлө Владислав Кармушин 69 килограмға тиклемге ауырлыҡ категорияһында сығыш яһаясаҡ.
Ярыштар «Себер» спорт комплексында үткәрелә һәм атаҡлы рус атлеты Иван Поддубныйҙың тыуыуына 140 йыл тулыуы айҡанлы Халыҡ-ара спорт көрәше федерацияһы менән иғлан ителгән Рус классик көрәше йылына арнала.


text:
Май байрамдарына Мәскәүгә өҫтәмә поездар билдәләнде
Май байрамдарында тимер юлда йола буйынса алыҫ араға йөрөүсе өҫтәмә поездар билдәләнә. Байрам көндәрендә тимер юл хеҙмәтенә артҡан һорауҙы тәьмин итеү өсөн «Рәсәй тимер юлдары» асыҡ акционерҙар йәмғиәтенең Федераль пассажирҙар компанияһы 412 рейсҡа 203 өҫтәмә поезд тәғәйенләй. Улар 12 майға тиклем йөрөйәсәк.
Белгестәр күҙаллауынса, быйыл байрам осоронда 3,7 миллиондан ашыу пассажир хеҙмәтләндереләсәк, уҙған йылдың ошо уҡ осоро менән сағыштырғанда был 3,8 процентҡа күберәк. Ғәҙәттәгесә, иң ҙур һорау Мәскәү һәм Санкт-Петербург йүнәлештәрендә күҙәтелә. БДБ илдәренә өҫтәмә поездар тәғәйенләү буйынса Украина менән Белоруссия беренсе урында килә.
Куйбышев тимер юлының Башҡортостан бүлексәһендә хәбәр итеүҙәренсә, республика халҡына уңайлы булһын өсөн 39-сы «Өфө — Мәскәү» (состав 3 майҙа иртән ҡуҙғалған, киләһе рейс 9 майҙа), 40-сы «Мәскәү – Өфө» (5 һәм 11 майҙа ҡуҙғала), 433-сө «Ульяновск – Мәскәү» (3 һәм 8 майҙа), 434-се «Ульяновск – Өфө» (6 һәм 11 майҙа) өҫтәмә поездары билдәләнгән.


text:
Өфө халыҡ-ара спорт үҙәгенә әүрелә
Өфө халыҡ-ара спорт үҙәгенә әүрелә.
Баш ҡалала икенсе йыл рәттән халыҡ-ара марафон үтте. Ҡатнашыусылар „Динамо„ стадионы алдынан старт алды. Спорт яратыусылар хаҡында тулыраҡ хәбәрсебеҙ Гүзәл Ишкинина репортажында. Стәрлетамаҡ ҡалаһынан килгән Филүс Исмәғилев сарала беренсе тапҡыр ҡатнаша. Бында үҙемдең мөмкинлектәремде һынап ҡараға, һәм әлбиттә ыңғай энергия туплар өсөн килдем, ти егет. Быйыл марафонда өс меңгә яҡын кеше ҡатнашты. Сарала ҡатнашыу өсөн быйыл хатта Сингапурҙан да килгәндәр. Өфө үҙендә 15 дәүләт, 150-нән ашыу ҡала һәм 30 төбәк спортсыларын тупланы. Көнө буйына туҡтауһыҙ ҡойған ямғыр иһә, улар өсөн үҙенә күрә бер һынауға әйләнде. Екатеринбург ҡалаһынан Алексей Никонуров һәм ҡатын-ҡыҙҙар араһынан паралимпия чемпионы Елена Паутова яуланы. Улар 40 меңлек сертификат һәм граммоталар менән бүләкләнде.


text:
Башҡортостан һалым йыйыу буйынса Волга буйы федераль округында өсөнсө урын яуланы
ӨФӨ, 2015 йыл, 5 март. /«Башинформ» мәғлүмәт агентлығы, Артур Басиров/.
2014 йылда Башҡортостан һалым йыйыу буйынса Волга буйы федераль округында өсөнсө урын яуланы. Был хаҡта кесаҙна Федераль һалым хеҙмәтенең Башҡортостан Республикаһы буйынса идаралығы коллегияһының киңәйтелгән ултырышында ведомство етәксеһе Марат Вәхитов хәбәр итте.
— 2014 йылда бөтә кимәлдәге бюджеттарға 246,3 миллиард һум йәлеп ителгән. Уҙған йыл эш хаҡы, ҙур ойошмаларҙың табыш үҫеше темпының кәмеүе арҡаһында һалым йыйыу өсөн көсөргәнешле булыуға ҡарамаҫтан, быны эшләү мөмкин булды, — тине Марат Вәхитов.
Ул йыйылған сумма Волга буйы федераль округы буйынса бөтә һалым керемдәренең 16 проценты һәм Рәсәй буйынса ике процент тип билдәләне.
Бынан тыш, былтыр Башҡортостандың тупланма бюджетына һалым йыйыусылар 107 миллиард һумдан ашыу аҡса индергән, был 2013 йылға ҡарата 5,9 процентҡа күберәк. Һалымдар буйынса бурыс кәметелде. Федераль һалым хеҙмәтенең Башҡортостан Республикаһы буйынса идаралығы етәксеһе биргән мәғлүмәттәр буйынса, 2015 йылдың 1 ғинуарына бурыс 14,5 миллиард һум тәшкил иткән, был иһә былтырғы ошо уҡ осорға ҡарағанда 10,6 процентҡа кәмерәк.


text:
Өфөлә 112-се Башҡорт кавалерия дивизияһының 70 йыллығына арналған фәнни-ғәмәли конференция үтә
Өфөлә «112-се (16-сы гвардия) Башҡорт кавалерия дивизияһы. Ҡаһарманлыҡ һәм данға 70 йыл» халыҡ-ара фәнни-ғәмәли конференцияһы асылды. Сарала ғалимдар, музей хеҙмәткәрҙәре, юғары уҡыу йорто һәм мәктәп уҡытыусылары, Бөйөк Ватан һуғышы ветерандары, Рәсәйҙең дәүләт һәм йәмәғәт хеҙмәткәрҙәре, Башҡортостандың мәҙәниәт министры урынбаҫары Рәнис Алтынбаев, Өфөнөң Дим районы хакимиәте башлығы Зөфәр Хәкимов һәм башҡа ҡунаҡтар ҡатнаша.
«Башинформ» агентлығына 112-се Башҡорт кавалерия дивизияһы музейы мөдире Илүзә Ғәйнуллина хәбәр итеүенсә, конференцияла ҡатнашыусыларға күп кенә БДБ илдәренән сәләмләү хаттары ебәрелгән.
Делегаттар легендар дивизияның яу юлы, уның тураһындағы документаль сығанаҡтар хаҡында фекер алыша, йәштәргә хәрби-патриотик тәрбиә биреү мәсьәләләрен тикшерә, айырым яугирҙарҙың биографияһын ҡарай.
Форум һөҙөмтәләре буйынса резолюция ҡабул ителәсәк.
Конференция сиктәрендә дивизияның «Кыҙыл Атлылар» гәзитенә арналған «Ҡаһарманлыҡҡа илһамландырыусы» күргәҙмәһе үтә.


text:
Дмитрий Медведев III Бөтә донъя башҡорттары ҡоролтайында ҡатнашыусыларҙы тәбрикләне
Рәсәй Федерацияһы Президенты Дмитрий Медведев Башҡортостан Президенты Мортаза Рәхимовҡа, шулай уҡ III Бөтә донъя башҡорттары ҡоролтайында ҡатнашыусыларға, ҡунаҡтарға һәм делегаттарға ҡотлау телеграммаһы ебәрҙе. Унда шулай тиелә:
"Ҡәҙерле дуҫтар!
III Бөтә донъя башҡорттары ҡоролтайында ҡатнашыусыларҙы һәм ҡунаҡтарҙы тәбрикләйем. Һеҙҙең форум башҡорт халҡының мәҙәниәтен артабан үҫтереүгә, яҡын һәм алыҫ сит илдәрҙәге ватандаштарыбыҙ, илебеҙҙең төрлө төбәктәрендә йәшәүсе башҡорт халҡы вәкилдәре араһында бәйләнештәрҙе киңәйтеүгә булышлыҡ итергә тейеш. Ҡоролтай республикала милләт-ара һәм конфессия-ара татыулыҡты нығытыуға хеҙмәт итәсәк, Рәсәйҙең мәҙәни һәм рухи төрлөлөгөн һаҡлауға һәм арттырыуға ҙур өлөш индерәсәк.
Һеҙгә уңышлы эш теләйем.
Д. Медведев".


text:
Яр Саллыла БР Президенты ауыл хужалығы техникаһын етештереү буйынса берлектәге предприятиела булды
Башҡортостан Президенты Рөстәм Хәмитов Татарстан башлығы Рөстәм Миңлеханов менән Яр Саллыла төҙөлөш һәм ауыл хужалығы техникаһы етештереү буйынса проект менән танышты. «CNH-КАМАЗ Индустрия» яуаплылығы сикләнгән йәмғиәте берлектәге предприятиеһы «КАМАЗ» асыҡ акционерҙар йәмғиәте һәм Case New Holland компанияһы менән ойошторолған. «CNH-КАМАЗ Индустрия» яуаплылығы сикләнгән йәмғиәте тракторҙар, комбайндар һәм тейәгестәр эшләйәсәк.
Рөстәм Хәмитов етештереү күләмдәре менән ҡыҙыҡһынды. Заводтың проект ҡеүәте – йылына 4 мең техника берәмеге. 2012 йылда бында 935 техника берәмеген эшләп сығарыу планлаштырыла. 2015 йылда проект ҡеүәтенә сығыу күҙҙаллана. Производствоға һалынған инвестицияларҙың дөйөм күләме бөгөнгө көндә 2,4 миллиард һум тәшкил итә.


text:
«Көмөш Аҡбуҙат» кинофестивалендә башҡорт режиссерҙарының өс фильмы ҡатнаша Фото: Олег Яровиков
«Көмөш Аҡбуҙат» кинофестивалендә башҡорт режиссерҙарының өс фильмы ҡатнаша
«Көмөш Аҡбуҙат» кинофестивалендә башҡорт режиссерҙарының өс фильмы ҡатнаша Фото: Олег Яровиков
ӨФӨ, 2016 йыл, 13 октябрь. /«Башинформ» мәғлүмәт агентлығы, Ләйлә Аралбаева/.
26-28 октябрҙә Өфөлә III халыҡ-ара «Көмөш Аҡбуҙат» милли һәм этник кинофестивале уҙғарыла. Конкурс программаһына 24 фильм һайлап алынған, шуларҙың туғыҙы — документаль, һигеҙе — тулы метражлы һәм етәүһе ҡыҫҡа метражлы нәфис фильм. Тәҡдим ителгән эштәрҙең географияһы киң: Монголия, Иран, Ҡаҙағстан, Афғанстан, Бангладеш, Ҡырғыҙстан, Мысыр һәм Сирия, Украина һәм Әрмәнстан, шулай уҡ Башҡортостан, Татарстан, Ҡабарҙа-Балҡар һәм илдең башҡа төбәктәре.
Программаға Башҡортостан режиссерҙарының өс эше индерелгән. Ҡыҫҡа метражлы уйын фильмдары араһында Татьяна Перцеваның «Бубен Верхнего мира» һәм Айнур Асҡаровтың «Пилорама» фильмдары бар. «Документаль фильм» номинацияһында Радик Килмәмәтовтың «Күңел йыры» фильмы тәҡдим ителгән.
Конкурстан тыш программа сиктәрендә Башҡорт киноһы көнө үтә. Был көндә Башҡортостанда төшөрөлгән иң яҡшы анимация, документаль һәм уйын фильмдары күрһәтелә. Икенсе конкурстан тыш программа — «Рәсәй төбәктәре фильмдары», унда милли һәм этник йүнәлештәге фильмдар күрһәтеү ҡаралған.
Фестивалдә «Икенсе башҡорт дебютанттар питчингы» үткәрелә. Уны Рәсәй Кинематографистар союзының Йәштәр үҙәге ойоштора.


text:
Хуш еҫле икмәге!10-01-2017, 02:50 // Иҡтисад // Баҫып сығарырға
Себер тарафтарында тыуып-үҫкән ҡыҙҙы әсәһе, бер аҙ үҫә төшкәс, тыуған яҡтарына алып ҡайта. “Үҙ башҡортоңа тормошҡа сығырһың, эшеңде асырһың”, – тип аңлата ул был аҙымын ҡыҙына. Тәүҙәрәк Зарина әсәһенең был һүҙҙәренә төшөнмәй, аҙаҡ, шахтерҙар династияһын дауам иткән аҫыл Әминевтәр затына кейәүгә сыҡҡас, ҡәҙерле кешеһенең әйткәне ни тиклем дөрөҫ булыуын аңлай.
Декрет ялында ултырған йәш әсә үҙенең шәхси эшен асыу тураһындағы теләген йәмәғәте Фаил Әмир улына аңғартҡас, ул ҡатынының хыялына ҡаршы килмәй. 2012 йылда кредитҡа икмәк-ҡалас һәм тәм-том бешереү өсөн махсус мейес һатып ала һәм халыҡҡа тәүге әпәкәйҙәрен һәм тәмле-тәмле бәлештәрен тәҡдим итә. Һатып алыусылар хуш еҫле һәм тәмле икмәкте шунда уҡ яратып һатып ала, көндән-көн бәлештәргә ихтыяж күбәйә. 2013 йылда район хакимиәте тарафынан йәш эшҡыуарҙар өсөн бүленгән 300 мең һумлыҡ субсидияға эйә булған Зарина Әүхәҙи ҡыҙы Бүребайҙа ҡуртымға бина ала һәм цехын киңәйтә. Бөгөн йәш эшҡыуар тиҫтәнән ашыу кешегә эш урыны булдырған. Ул бешергән йылы икмәк Аҡъяр, Бүребай, Садовый ауылдары магазиндарында, мәктәп, балалар баҡсаларына таратыла.
Күптән түгел йүнсел Аҡъярҙа үҙ магазинын асҡан. Төрлө аҙыҡ-түлек менән тулы кәштәләрҙә икмәк-ҡалас һәм тәм-томдоң урын алыуы һатып алыусылар өсөн ҡыуаныслы, сөнки һәр саҡ тәмле, яңы бешкән ризыҡ иғтибар үҙәгендә.
“Башҡорт баҡыры” яуаплылығы сикләнгән йәмғиәтендә эшләгән ире Фаил менән Азамат исемле баһадир, Әминә исемле һылыуҡай үҫтерә Зарина Әминева. Киләсәккә пландары ҙур уның: икмәк етештереүҙе артабан киңәйтеү, уны райондың башҡа ауылдарына таратыу, ассортиментты төрләндереү һәм магазиндың эшен яйға һалыу. Ун айы саҡ тулған Әминәне өләсәләренә ҡалдырып йөрөргә тура килһә лә, ул үҙ эшенән бик ҡәнәғәт. Утыҙы ла тулмаған был һөйкөмлө йүнселдең йәштәргә әйтер һүҙе лә юҡ түгел. “Үҙ эшегеҙгә тотоноуҙан ҡурҡмағыҙ, башта килеп сыҡмаһа, ташлап ҡуймағыҙ, йәнә бер йүнен табып кире башлағыҙ. Артабан мотлаҡ эшегеҙ яйға һалынасаҡ, үҙегеҙгә тәүәккәл, йылдам булыу ҙа ҡамасауламаҫ”, – ти ул.


text:
Фото:
Өфө уҡыусылары Ер-әсә көнөндә сәскәләр ултыртты
Фото:
Үткән йәкшәмбелә Өфөлә Халыҡ-ара Ер-әсә көнөн билдәләү сиктәрендә һаулыҡ мөмкинлектәре сикләнгән балалар, Өфөнөң мәктәп-интернаттарында уҡыусылар – йәмғеһе 30-ҙан ашыу бала Пушкин һәм Ленин урамдары киҫешкән урында сәскәләр ултыртыуҙа ҡатнашты. Сараны Башҡорт дәүләт медицина университетының Волонтерҙар үҙәге һәм Башҡортостан Республикаһының Дәүләт Йыйылышы – Ҡоролтай ҡарамағындағы Йәштәр йәмәғәт палатаһы ойошторҙо.
Мәктәп уҡыусылары волонтерҙар менән бергә өс түтәлдә сәскә ултыртты. Бынан һуң экологик акцияла ҡатнашыусылар теләктәр теләп, күккә һауа шарҙары осорҙо. Аҙаҡтан балалар «Макдоналдс» ресторанына байрам ашына юлланды.
Балалар һүҙҙәренсә, был сара уларға бик оҡшаған. БДМУ ректоры Валентин Павлов билдәләүенсә, бындай акциялар бик актуаль, балалар өсөн улар кәрәкле һәм файҙалы.
— Әгәр һәр беребеҙ инвалид балалар өсөн ниндәй ҙә булһа файҙалы эш эшләһә, уларҙың тормошо яҡшыраҡ буласаҡ — тип иҫәпләй ул.
Башҡортостан Республикаһының Дәүләт Йыйылышы – Ҡоролтай ҡарамағындағы Йәштәр йәмәғәт палатаһы ағзаһы Таһир Ғизәтуллин да вуз ректоры фекере менән килешә.
— Башҡорт дәүләт медицина университетының Волонтерҙар үҙәге менән Йәштәр палатаһы мөмкинлектәре сикләнгән балаларҙы яҡлау өлкәһендә күптән бергә эшләй инде, — тине Таһир Ғизәтуллин. – Бындай саралар балалар өсөн бик мөһим, тип иҫәпләйбеҙ. Малайҙар һәм ҡыҙҙар ҙур шатлыҡ менән уларҙа ҡатнаша, ә беҙгә уларҙың шат йөҙҙәрен күреү – ҙур ҡыуаныс.


text:
Төбәктә бюджет хеҙмәткәрҙәренә эш хаҡын түләү мәсьәләләре буйынса «ҡыҙыу линия» асылды Фото: Олег Яровиков
Төбәктә бюджет хеҙмәткәрҙәренә эш хаҡын түләү мәсьәләләре буйынса «ҡыҙыу линия» асылды
Төбәктә бюджет хеҙмәткәрҙәренә эш хаҡын түләү мәсьәләләре буйынса «ҡыҙыу линия» асылды Фото: Олег Яровиков
ӨФӨ, 2016 йыл, 26 ғинуар. /«Башинформ» мәғлүмәт агентлығы, Эльмира Сабирова/.
Башҡортостанда хеҙмәт хаҡы мәсьәләләре буйынса бюджет учреждениелары һәм ойошмалары хеҙмәткәрҙәре өсөн «ҡыҙыу линия» асылды. Мөрәжәғәттәр (347) 218-06-57 (Башҡортостандың Хеҙмәт һәм халыҡты социаль яҡлау министрлығының хеҙмәт хаҡын түләү һәм йәшәү кимәле бүлеге) телефоны буйынса ҡабул ителә.
«Ҡыҙыу линия» эш көндәрендә иртәнге сәғәт 9-ҙан киске 6-ға тиклем эшләй. Тәнәфес көндөҙгө — 1-ҙән 2-гә тиклем.
Мәсьәләне хәл итеү өсөн шылтыратыусы үҙе, ойошма хаҡында мәғлүмәттәр ҡалдырырға тейеш, тип аңлатма бирҙеләр республиканың Хеҙмәт һәм халыҡты социаль яҡлау министрлығының матбуғат хеҙмәтендә.


text:
БДПУ студенттары Паралимпия уйындарында сығыш яһаясаҡ
29 августан 9 сентябргә тиклем Великобританияның баш ҡалаһында үтәсәк XIV йәйге Паралимпия уйындарында Рәсәйҙең йыйылма командаһы составында Башҡортостандан 16 спортсы сығыш яһаясаҡ. Улар еңел атлетика, йөҙөү һәм фехтование буйынса көс һынашасаҡ. Улар иҫәбендә М.Аҡмулла исемендәге Башҡорт дәүләт педагогия университеты студенттары – физик культура факультетының бишенсе курс студенты Оксана Савченко һәм ошо уҡ факультет аспиранты Александр Неволин-Светов бар.
Спортсылар Рәсәй һәм донъя чемпионаттарында бер генә тапҡыр еңеү яуламаған. Оксана Савченко 2008 йылғы Паралимпиадала өс алтын миҙал яулап, өс донъя рекордын ҡуйған.


text:
Рөстәм Хәмитов электрон белем биреүҙе үҫтереү буйынса Совет ултырышын үткәрҙеФото: Олег Яровиков
Рөстәм Хәмитов электрон белем биреүҙе үҫтереү буйынса Совет ултырышын үткәрҙе
Рөстәм Хәмитов электрон белем биреүҙе үҫтереү буйынса Совет ултырышын үткәрҙеФото: Олег Яровиков
ӨФӨ, 2016 йыл, 23 март. /«Башинформ» мәғлүмәт агентлығы, Александр Смирнов/.
22 мартта Өфөлә Рөстәм Хәмитов Башҡортостан Башлығы ҡарамағындағы электрон белем биреүҙе үҫтереү буйынса Советтың күсмә ултырышын үткәрҙе. Унда Совет ағзалары, шулай уҡ республика министрлыҡтары, ведомстволары һәм юғары уҡыу йорттары вәкилдәре ҡатнашты.
Ултырыш башланыр алдынан Башҡортостандың Мәғарифты үҫтереү институты ректоры Рәмил Мәжитов төбәк етәксеһенә республиканың мәғариф ойошмалары тәжрибәһенә электрон белем биреүҙе индереү тураһында һөйләне. Институт хеҙмәткәрҙәре уҡытыусының һөнәри эшмәкәрлеге барышында уны ғилми-методик яҡтан үҫтереү һәм мәғлүмәт-коммуникация компетенцияларын камиллаштырыу варианттарын тәҡдим итте.
Стәрлетамаҡ районы Беренсе Май ауылы урта мәктәбенең физика уҡытыусыһы Дмитрий Кущ үҙе әҙерләгән «Уҡыусыларҙы ситтән тороп уҡытыу өсөн физика буйынса виртуаль лаборатория»һын күрһәтте. Бындай эштәрҙе Мәғарифты үҫтереү институты ярҙамында тиражларға кәрәк, тип билдәләне республика Башлығы.
Рөстәм Хәмитов һүҙҙәренсә, әлегә республикала электрон белем биреүҙең берҙәм системаһы булдырылмаған.
– Тәү сиратта электрон белем биреүҙе ойоштороуҙа махсуслашҡан, ошо өлкәлә уңышлы тәжрибәһе булған уҡыу йорттарының пилот башланғыстарына ярҙам итеү мөһим. Һөҙөмтәле белем биреү контентын булдырыу өҫтөндә әүҙемерәк эшләргә кәрәк, – тине республика Башлығы.
Башҡортостан Хөкүмәте Премьер-министры урынбаҫары Дмитрий Шаронов республикала смарт йәмғиәтте үҫтереү өсөн шарттар тыуҙырыу хаҡында һөйләне. Уның һүҙҙәренсә, электрон мәғариф үҙмаҡсат булырға тейеш түгел. Төп бурыс – төбәк иҡтисадының өҫтөнлөклө тармаҡтары өсөн юғары квалификациялы белгестәр әҙерләү. Хеҙмәт баҙары үҫешен күҙаллау һәм кадрҙарға ихтыяжды иҫәпкә алыу мөһим. Вице-премьер электрон белем биреүҙең перспективалы алымдарын уңышлы индереү өсөн мәктәп һәм вуздарҙың тейешле мониторинг системаһын әҙерләргә тәҡдим итте.
«Башҡортостанда электрон белем биреү» мәғариф ойошмалары ассоциацияһы советы рәйесе Илья Кудинов ассоциацияның электрон белем биреү системаһын үҫтереү буйынса бурыстары тураһында һөйләне. Республика Башлығы, үҙ сиратында, электрон белем биреү өлкәһендә лидер төбәктәр ассоциацияһын булдырыу тәҡдимен индерҙе.
Рөстәм Хәмитов шулай уҡ Башҡортостан Хөкүмәте Премьер-министры урынбаҫары Дмитрий Шароновтың киләһе ултырышты республиканың Хеҙмәт һәм халыҡты социаль яҡлау министрлығы ҡарамағындағы учреждениела үткәреү тәҡдимен хупланы.


text:
Өфөлә ике уҡыусы мөгәрәптә һәләк булған. Рәсим фараз- 17 һәм 15 йәшлек үҫмерҙәр ағыулы газдан тонсоҡҡан. Уларҙың кәүҙәләрен синыфташ малай таба. Уның әйтеүенсә, көндөҙ был 3 уҡыусы урман ситендәге ошо ташландыҡ мөгәрәптә бергәләшеп һыра һөмергәндәр, һуңынан ул ҡайтып киткән, ике дуҫы мөгәрәптә тороп ҡалған. Тәфтишселәр фаразынса, үҫмерҙәр мөгәрәп эсендә ут яғып ҡуна ҡалғандар һәм угарлы газға тонсоҡҡандар.
Был ике үҫмер мөгәрәптә тәүге тапҡыр ғына булмаған, улар тәртипһеҙлек өсөн милицияла иҫәптә лә торған.
Уттан һәм төтөндән һәләк булыу осраҡтары бының менән генә бөтмәй. Хөкүмәт премьер- министры Раил Сарбаев ултырыш уҙғарып янғындарға бәйле хәлдең уғата киҫкен тороуына борсолоу белдерҙе.
Һуңғы көндәрҙә Башҡортостан биләмәләрендә ямғырҙар бөтөнләй юҡ, өмәләрҙә йыйылған сүп-сарҙы үртәгәндә ут сығыу осраҡтары күп. Мәҫәлән, Ейәнсурала ауыл халҡы өмә яһап зыяратты таҙарта. Йыйылған сүп-сарҙы үртәгәндә утты ҡарауһыҙ ҡалдырыу сәбәпле зыяратта янғын сыға. Ут изге урынды тулыһынса үртәй. Йыл башынан республикала 1 мең 300-ҙән ашыу янғын булып 112 кеше утта янған. Һуңғы көндә 23 урында 250 гектар урмандар янған. Ошо сәбәпле республикала ғәҙәттән тыш хәл иғлан ителде.


text:
Баш ҡала иҡтисадының туғыҙ айлыҡ күрһәткестәре
Быйыл туғыҙ айҙа Өфөнөң 183 предприятиеһы 179 миллиард һумлыҡ үҙҙәрендә етештерелгән тауарҙар оҙатты, эштәр һәм хеҙмәтләндереүҙәр башҡарҙы, был уҙған йыл кимәленә ҡарата 82,1 процент тәшкил итә. Тотош ҡала буйынса сәнәғәт производствоһы индексы 94,7 процент тәшкил итте. – тине бәгәнгә матбуғат конференцияһында Өфө ҡалаһы ҡала округы хакимиәте башлығы урынбаҫары Альбина Йосопова.
Уҙған йылдың ошо уҡ осоро менән сағыштырғанда ҡайһы бер производстволарҙа һәм иҡтисад тармаҡтарында етештереү күләме үҫеше билдәләнде. Мәҫәлән, элеккесә “ӨМЭПБ” асыҡ акционерҙар йәмғиәте алда бара.”Гидравлика” Өфө агрегат предприятиеһы ярайһы уҡ тотороҡло эшләй, шулай ҙа 2008 йыл менән сағыштырғанда был заводтың күрһәткестәре бер ни тиклем кәмене, әлбиттә. “Башҡортостан троллейбус заводы” асыҡ акционерҙар йәмғиәтендә етештереү күләмдәре һиҙелерлек үҫте.
Дөйөм алғанда, сәнәғәт предприятиеларының финанс-иҡтисади хәле тотороҡлана. 2009 йылдың туғыҙ айында Өфө биләмәһендә бөтә кимәлдәрҙәге бюджеттарға 72,6 миллиард һумдан ашыуыраҡ табыш йыйылды. Йыйылған сумманың 47 проценты – федераль бюджетҡа, 45 проценты – республика бюджетына һәм һигеҙ проценты тирәһе (алты миллиард һумға яҡын) ҡала ҡаҙнаһына ингән.
Ағымдағы йылдың өс кварталы йомғаҡтары буйынса Өфөлә уртаса эш хаҡы уҙған йылдың шул уҡ осоро менән сағыштырғанда 8,4 процентҡа артҡан. Бөгөн ул 19,5 мең һум тәшкил итә.
1 октябргә ҡарата рәсми теркәлгән эшһеҙҙәр һаны уҙған йылдың ошо уҡ осоро менән сағыштырғанда ике тапҡырға артҡан һәм 11983 кеше тәшкил итә.
Туғыҙ ай эсендә ҡала иҡтисадына инвестициялар күләме яҡынса 40 миллиард һум кергән. Бөтә финанс сығанаҡтар иҫәбенә 321,5 мең квадрат метр дөйөм майҙан менән торлаҡ йорттар төҙөлгән һәм файҙаланыуға тапшырылған. Йыллыҡ план, Албина Йосопова әйтеүенсә, 560 мең квадрат тәшкил итә. Төҙөүселәр йыл аҙағына тиклем ҡуйылған бурысты үтәргә ниәтләнә.
Социаль тармаҡта яңы обьекттар файҙаланыуға тапшырылды, ҡулланыусылар баҙары киңәйҙе. Торлаҡ-коммуналь хужалығында ла байтаҡ эштәр атҡарылған.
Мәҫәлән, торлаҡ фондын капиталь ремонтлауға 2,09 миллиард һум бүленде. Коммуналь хужалыҡ һәм төҙөкләндереү тармағында хеҙмәтләндерүҙәр ете миллиард һумдан ашыуға күрһәтелгән. Был үткән йылдың ошо осоро менән сағыштырғанда 19,9 процентҡа күберәк.
Туғыҙ ай эсендә ҡала пассажирҙар транспорты менән 259,1 миллион пассажир хеҙмәтләндерелгән, шул иҫәптән автобустар менән – 76,3 процент, электр транспорты менән – 23,7 процент. Өфөнөң автомобилдәр паркы 129 яңы автобус, 9 троллейбус, 4 трамвай менән яңыртылды.
Ваҡлап һатыу сауҙа әйләнеше – былтырғы осор менән сағыштырғанда 2,8 процентҡа кәмегән һәм 192,8 миллиард һум кимәлендә.


text:
Төбәктең күп функциялы үҙәктәрендә әсәлек капиталының 20 мең һумын алырға ғаризалар ҡабул ителә
ӨФӨ, 2015 йыл, 13 май. /«Башинформ» мәғлүмәт агентлығы, Эльвира Латипова/.
13 майҙан Башҡортостандағы дәүләт һәм муниципаль хеҙмәттәр күрһәтеү буйынса күп функциялы үҙәктең бөтә бүлектәрендә әсәлек капиталының 20 мең һумын алырға ғаризалар ҡабул ителә. Был хаҡта күп функциялы үҙәктең матбуғат хеҙмәте хәбәр итә.
Бер тапҡыр бирелә торган әлеге аҡса 2015 йылдың аҙағына ҡәҙәр сертификатлы булған һәр ғаиләгә бирелә. Ғаризаны 2016 йылдың 31 мартына тиклем тапшырырға кәрәк. Ғаризалар сертификат эйәләренән йәки уларҙың законлы вәкилдәренән ҡабул ителә.
Әсәлек капиталынан бер тапҡыр бирелә торған түләү 2015 йылдың 20 апрелендәге «Әсәлек капиталы иҫәбенә бер тапҡыр бирелә торған түләү тураһында» 88-се Федераль законға ярашлы тормошҡа ашырыла.


text:
Балалар үҫеше үҙәге өр-яңы компьютерҙар менән йыһазландырыласаҡ
Шишәмбе, 20 декабрҙә, мөмкинлектәре сикләнгән балалар өсөн Балалар үҫеш үҙәгендә заманса компьютер ҡорамалдары һәм «Smart board 685ix» уникаль интерактив таҡтаһы ҡуйыласаҡ. Был турала «Башинформ» мәғлүмәт агентлығына «Мәрхәмәт» хәйриә фондынан хәбәр иттеләр. Уның хеҙмәткәрҙәре әйтеүенсә, Яңы йылға инвалид балаларға «Ситроникс» яуаплылығы сикләнгән йәмғиәте ошондай бүләк яһай. Шулай итеп, үҙәктә шөғөлләнгән балалар өр-яңы мәғлүмәти-коммуникацион технологиялар ярҙамында үҙҙәренең сифатлы өҫтәмә белем алыуға хоҡуғын ғәмәлгә ашыра аласаҡ. Компьютер техникаһының мөмкинлектәре үҙәктә тәрбиәләнеүселәргә өҫтәмә музыкаль белем алырға, һөнәр үҙләштереү алдынан төрлө күнекмәләр үтергә ярҙам итәсәк.
Иртәнге 11-ҙә башланырға тейешле саралар программаһында инглиз теле, музыка һәм информатика дәрестәре планлаштырылған.


text:
Баш ҡалала Федераль контракт системаһын үҫтереү мәсьәләләре тикшерелә
31 октябрҙә Өфөлә «Федераль контракт системаһы – конкурентлы Рәсәйҙең үҫеш нигеҙе» темаһына Бөтә Рәсәй фәнни-ғәмәли конференцияһы эшләй башланы. Уны ойоштороусылар булып Рәсәйҙең Иҫәп палатаһы һәм Башҡортостан Хөкүмәте сығыш яһай.
Сарала Башҡортостан Президенты Рөстәм Хәмитов, Иҫәп палатаһы рәйесе Сергей Степашин, Рәсәй Президенты Хакимиәте, Федерация Советы һәм Дәүләт Думаһы, Иҡтисади үҫеш министрлығы һәм Төбәктәр үҫеше министрлығы, Финанс министрлығы, Монополияға ҡаршы федераль хеҙмәт, ил субъекттарының башҡарма власть органдары, халыҡ-ара, йәмәғәт һәм ғилми ойошмалар вәкилдәре ҡатнаша.
Конференция сиктәрендә пленар һәм секция ултырыштары үтә. Федераль контракт системаһы тураһындағы закон проектын камиллаштырыу мәсьәләләре буйынса профессиональ диалог алып барыу өсөн майҙансыҡ булдырыу йәһәтенән был тәүге тәжрибә булып тора. Дискуссия һөҙөмтәләре дөйөмләштерелеп, Дәүләт Думаһына йүнәлтеләсәк.


text:
Төбәктә ҡулланыу хаҡтары индексы сентябрҙә – 99,9 процент
Башҡортостанстат мәғлүмәттәренә ярашлы, Башҡортостанда тауарҙарға һәм хеҙмәттәргә ҡулланыу хаҡтары индексы сентябрҙә 99,9 процент тәшкил итте. Йыл башынан дөйөм хаҡтар индексы 104,3 процент самаһы тәшкил итте, 2012 йылдың сентябренән алып – 105, 9 процент.
Республикала дөйөм хаҡтар кимәленең бер ни тиклем кәмеүенә йәшелсә-емеш продукттарының 14,4 процентҡа арзанайыуы тәьҫир итте, шулай уҡ картуфтың да. Һөҙөмтәлә дөйөм аҙыҡ-түлек продукттарына хаҡтар индексы 99,2 процент кимәленә етте. Статистиктар республикала, йәшелсә-емеш продукттарын иҫәпкә алмағанда, сентябрҙә аҙыҡ-түлеккә хаҡтарҙың 0,9 процентҡа күтәрелеүен билдәләй.
Бүтән төрлө тауарҙарға хаҡтар индексы сентябрҙә 100,3 процент кимәлендә булһа, хеҙмәтләндереүҙәргә 100,1 процент тәшкил итә.


text:
Фото:
Өфө хеҙмәтсәндәре 1 Майҙы ҡаршыланы
Фото:
Өфө хеҙмәтсәндәре профсоюз активының Беренсе майға ҡарата митингыһы «Лайыҡлы эш урындары һәм эш хаҡы өсөн!» тигән лозунг аҫтында Ленин исемендәге майҙанда үтте. Бындай акциялар был көндө бөтә ил буйынса уҙғарылды.
БР Дәүләт Йыйылышы – Ҡоролтай рәйесе Константин Толкачев, митингыла сығыш яһап, хеҙмәтсәндәрҙе республика етәкселеге исеменән ҡотланы һәм бөгөн власть халыҡ проблемаларын яҡшы белә, уларҙы хәл итеү өсөн мөмкин булғандың барыһын да эшләй, тине.
БР Профсоюздар федерацияһы рәйесе Әмирхан Сәмерханов бөгөн республика хеҙмәтсәндәрен борсоған төп проблемаларҙы – эшһеҙлек кимәленең юғары булыуын, торлаҡ-коммуналь хужалыҡта тарифтарҙың үҫеүен һәм эш хаҡының түбән кимәлен – билдәләне. Эш хаҡы буйынса Башҡортостан илдәге күпселек төбәктәрҙән артта ҡалыуын дауам итә.
Митингыла шулай уҡ сәнәғәт һәм аграр предприятиелар, һаулыҡ һаҡлау, мәғариф, мәҙәниәт учреждениелары вәкилдәре сығыш яһаны.
Һуғыш һәм хеҙмәт ветерандарының берләштерелгән республика советы рәйесе Людмила Яковлева ветерандарҙың һәм пенсионерҙарҙың ауыр хәлдә көн итеүенә иғтибарҙы йүнәлтте. Ул күтәргән проблемалар иҫәбенә шулай уҡ Башҡортостан яғыулыҡ-энергетика комплексы яҙмышы ла инде. Уның фекеренсә, был тармаҡ предприятиелары законһыҙ хосусилаштырылған һәм һатылған. Митинг күтәрелгән мәсьәләләр буйынса резолюция ҡабул итеү менән тамамланды.


text:
Башҡортостанда Изге Валентин көнөнә альтернатива уйлап табылды
ӨФӨ, 2016 йыл, 19 февраль. /«Башинформ» мәғлүмәт агентлығы, Эльмира Сабирова/.
Башҡортостанда Изге Валентин көнөнә альтернатива барлыҡҡа киләсәк. «Бөтә донъя башҡорттары ҡоролтайы»ның Стәрлетамаҡтағы бүлексәһе «Етегән» исемле яңы байрам булдырыу башланғысы менән сығыш яһаны. Уны яҙҙың тәүге көнөндә билдәләргә ниәтләйҙәр.
Байрамдың исеме осраҡлы һайланмаған. Ул ете ҡыҙ хаҡындағы риүәйәткә бәйле. Ошо легенданың варианттары бик күп. Ырыуын яҡлау өсөн ҡулдарына ҡорал алған ҡыҙҙар, һәләк булғас, күккә артылған. Аҙаҡ уларҙы Етегән йондоҙ тип атағандар.
Байрам сиктәрендә Стәрлетамаҡта иң яҡшы ҡотлау открыткаһына конкурс уҙғарыла. А.Инан исемендәге башҡорт-татар әҙәбиәте үҙәгендә «Башҡорт шиғриәте. Мөхәббәт тураһында шиғырҙар» әҙәби кафеһы эшләйәсәк. Театр-концерт берләшмәһе алдындағы майҙанда бейеү флешмобы һәм «Етегән» мәҙәни-күңел асыу программаһы ойошторола.
Байрамдың маҡсаты — тарихи хәтергә, башҡорт мәҙәниәтенә ылыҡтырыу аша әхлаҡи-эстетик мәҙәниәт нигеҙҙәрен булдырыу, ғаилә ҡороуға һәм уны нығытыуға ярҙам итеү, йәш быуынға әхлаҡи һәм рухи тәрбиә биреү.


text:
«Упҡан» ял йортонда ӨМЭПБ хеҙмәткәрҙәренең бишенсе йәштәр фестивале старт алды
Бөгөн «Упҡан» ял йортонда «Өфө моторҙар эшләү производство берекмәһе» асыҡ акционерҙар йәмғиәте хеҙмәткәрҙәренең предприятиеның 85 йыллығына арналған бишенсе йәштәр фестивале старт алды. Фестиваль программаһына спорт ярыштары, интеллектуаль һәм ижади конкурстар индерелгән.
Фестиваль сәләмәт тормош алып барыуҙы пропагандалау һәм йәштәрҙе мәҙәниәткә һәм спортҡа ылыҡтырыу маҡсатында ойошторола. Ул өс көн дауамында барасаҡ.


text:
Ғәзиз Әлмөхәмәтов исемендәге йырсылар конкурсы иғлан ителде
Ноябрҙә Өфөлә Ғәзиз Әлмөхәмәтов исемендәге йырсылар асыҡ конкурсы үтәсәк. Сираттағы конкурс республикала иғлан ителгән Йәштәрҙең башланғыстарын яҡлау һәм үҫтереү йылына арналған. Унда 18 йәштән алып 35 йәшкә тиклемге махсус вокалсы белеме булған (училище, вуз) башҡарыусылар, шулай уҡ урта махсус һәм юғары уҡыу йорттарының вокал бүлеге студенттары ҡатнаша ала.
Йырсыларҙы Хөсәйен Әхмәтов исемендәге Башҡорт дәүләт филармонияһында 17-20 ноябрҙә тыңлап ҡараясаҡтар.
17 ноябрь үтәсәк беренсе тур программаһында опера һәм кантатанан ария йәки 17-18-се быуаттарҙың ораторияларын һәм Ғәзиз Әлмөхәмәтовтың бер әҫәрен йырлау ҡаралған.
18 ноябрҙә икенсе турға үткәндәр башҡорт композиторы арияһын йәки үҙе һайлаған башҡорт халыҡ йырын, шулай уҡ башҡорт йәки рус композиторҙарының романсын башҡарырға тейеш.
Өсөнсө турға үткән йырсылар 19 ноябрҙә сит ил йәки рус композиторҙарының операларынан ария, үҙенең ҡатмарлығы буйынса өсөнсө тур әҫәренә тап килгән үҙҙәре һайлаған беренсе йәки икенсе тур әҫәрен башҡара ала.
20 ноябрҙә Башҡорт дәүләт филармонияһының орган залында Ғәзиз Әлмөхәмәтов исеменә республика асыҡ конкурсы призерҙары һәм еңеүселәрҙең гала-концерты була.


text:
Jooble - это один сайт, на котором Вы можете искать работу по всему Интернету.узнать больше
Работа Чекмагушевский район, Республика Башкортостан
Популярные вакансии Чекмагушевский район, Республика Башкортостан
водитель Чекмагушевский район, Республика Башкортостан
менеджер Чекмагушевский район, Республика Башкортостан
менеджер по продажам Чекмагушевский район, Республика Башкортостан
программист Чекмагушевский район, Республика Башкортостан
продавец консультант Чекмагушевский район, Республика Башкортостан
автомобиль Чекмагушевский район, Республика Башкортостан
агроном Чекмагушевский район, Республика Башкортостан
банк Чекмагушевский район, Республика Башкортостан
без опыта работы Чекмагушевский район, Республика Башкортостан
безопасность Чекмагушевский район, Республика Башкортостан
ведущий Чекмагушевский район, Республика Башкортостан
ветеринар Чекмагушевский район, Республика Башкортостан
ветеринарный врач Чекмагушевский район, Республика Башкортостан
водитель категории е Чекмагушевский район, Республика Башкортостан
водитель на грузовой автомобиль Чекмагушевский район, Республика Башкортостан
водитель экспедитор Чекмагушевский район, Республика Башкортостан
врач Чекмагушевский район, Республика Башкортостан
гибкий график Чекмагушевский район, Республика Башкортостан
грузчик Чекмагушевский район, Республика Башкортостан
дворник Чекмагушевский район, Республика Башкортостан
для женщин Чекмагушевский район, Республика Башкортостан
кадры Чекмагушевский район, Республика Башкортостан
карты Чекмагушевский район, Республика Башкортостан
качества Чекмагушевский район, Республика Башкортостан
клиент-менеджер Чекмагушевский район, Республика Башкортостан
компьютер Чекмагушевский район, Республика Башкортостан
консультант Чекмагушевский район, Республика Башкортостан
кредит Чекмагушевский район, Республика Башкортостан
кредитный специалист Чекмагушевский район, Республика Башкортостан
магазин Чекмагушевский район, Республика Башкортостан
медицинская сестра процедурной Чекмагушевский район, Республика Башкортостан
медицинские работники Чекмагушевский район, Республика Башкортостан
менеджер по работе с клиентами Чекмагушевский район, Республика Башкортостан
на дому Чекмагушевский район, Республика Башкортостан
на лето Чекмагушевский район, Республика Башкортостан
наладчик Чекмагушевский район, Республика Башкортостан
ночная Чекмагушевский район, Республика Башкортостан
ночная смена Чекмагушевский район, Республика Башкортостан
обувь Чекмагушевский район, Республика Башкортостан
обучение Чекмагушевский район, Республика Башкортостан
одежда Чекмагушевский район, Республика Башкортостан
оператор Чекмагушевский район, Республика Башкортостан
оператор колл центра Чекмагушевский район, Республика Башкортостан
оператор машинного доения Чекмагушевский район, Республика Башкортостан
оператор на телефон Чекмагушевский район, Республика Башкортостан
отдел кадров Чекмагушевский район, Республика Башкортостан
офис Чекмагушевский район, Республика Башкортостан
перевод Чекмагушевский район, Республика Башкортостан
персонал Чекмагушевский район, Республика Башкортостан
повар Чекмагушевский район, Республика Башкортостан
подработка Чекмагушевский район, Республика Башкортостан
продавец Чекмагушевский район, Республика Башкортостан
продавец-консультант в салон связи Чекмагушевский район, Республика Башкортостан
продавец-консультант в салон сотовой связи Чекмагушевский район, Республика Башкортостан
продавец-консультант мтс Чекмагушевский район, Республика Башкортостан
продавец-консультант салона связи мтс Чекмагушевский район, Республика Башкортостан
продажи Чекмагушевский район, Республика Башкортостан
проект Чекмагушевский район, Республика Башкортостан
производство Чекмагушевский район, Республика Башкортостан
рабочий Чекмагушевский район, Республика Башкортостан
рабочий по уходу за животными Чекмагушевский район, Республика Башкортостан
рабочий-разнорабочий Чекмагушевский район, Республика Башкортостан
развитие Чекмагушевский район, Республика Башкортостан
разное Чекмагушевский район, Республика Башкортостан
разнорабочий Чекмагушевский район, Республика Башкортостан
разнорабочий на склад Чекмагушевский район, Республика Башкортостан
разовая Чекмагушевский район, Республика Башкортостан
сайт Чекмагушевский район, Республика Башкортостан
связь Чекмагушевский район, Республика Башкортостан
системный Чекмагушевский район, Республика Башкортостан
склад Чекмагушевский район, Республика Башкортостан
сотрудник Чекмагушевский район, Республика Башкортостан
специалист Чекмагушевский район, Республика Башкортостан
специалист по персоналу Чекмагушевский район, Республика Башкортостан
специалист по подбору персонала Чекмагушевский район, Республика Башкортостан
специалист по работе с персоналом Чекмагушевский район, Республика Башкортостан
специалист по социальной работе Чекмагушевский район, Республика Башкортостан
специалист по страхованию Чекмагушевский район, Республика Башкортостан
страхование Чекмагушевский район, Республика Башкортостан
страховой Чекмагушевский район, Республика Башкортостан
техник Чекмагушевский район, Республика Башкортостан
технический Чекмагушевский район, Республика Башкортостан
технолог Чекмагушевский район, Республика Башкортостан
товар Чекмагушевский район, Республика Башкортостан
токарь Чекмагушевский район, Республика Башкортостан
транспорт Чекмагушевский район, Республика Башкортостан
уборщик Чекмагушевский район, Республика Башкортостан
уборщик производственных и служебных помещений Чекмагушевский район, Республика Башкортостан
уборщик производственных помещений Чекмагушевский район, Республика Башкортостан
управляющий Чекмагушевский район, Республика Башкортостан
фельдшер Чекмагушевский район, Республика Башкортостан
филиал Чекмагушевский район, Республика Башкортостан
финансовый Чекмагушевский район, Республика Башкортостан
финансовый консультант Чекмагушевский район, Республика Башкортостан
чпу Чекмагушевский район, Республика Башкортостан
швея Чекмагушевский район, Республика Башкортостан
экспедитор Чекмагушевский район, Республика Башкортостан
эксплуатации Чекмагушевский район, Республика Башкортостан
электрик Чекмагушевский район, Республика Башкортостан
Поиск работы по городам, работа Чекмагушевский район, Республика Башкортостан
работа Чекмагуш, Республика Башкортостан
работа Урняк, Республика Башкортостан


text:
Ауыл хужалығын үҫтереү дәүләт программаһы буйынса аграрийҙарҙы кредитлау күләме 27,1 процентҡа артҡан
2008-2012 йылдарға Ауыл хужалығын үҫтереү һәм ауыл хужалығы продукцияһы, сеймал һәм аҙыҡ-түлек баҙарҙарын көйләү дәүләт программаһы сиктәрендә ауыл эшсәндәре 318 миллиард һумдан ашыу суммаға кредит алған. Был уҙған йылдың ошо уҡ осорона ҡарағанда 26,5 процентҡа күберәк.
Рәсәй Ауыл хужалығы банкыһының Башҡортостан бүлексәһе мәғлүмәтенә ярашлы, ауыл хужалығы техникаһын һатып алыуға бирелгән кредиттар күләме һиҙелерлек артҡан – 92,9 процентҡа. Өс квартал йомғаҡтары буйынса был маҡсатҡа 35,3 млрд һумлыҡ кредиттар бирелгән.
Мал һатып алыуға аграрийҙар быйыл дәүләт программаһы сиктәрендә 5 млрд һум тиерлек сумманы йәлеп иткән — былтырғы ошондай уҡ осорға ҡарағанда 11,4 процентҡа күберәк. Малсылыҡ комплекстары төҙөүгә һәм модернизациялауға йүнәлтелгән кредиттар күләме 20,4 млрд һумды тәшкил иткән. Дәүләт программаһы буйынса бирелгән иң ҙур күләмдәге кредит средстволары миҙгелле баҫыу эштәрен үткәреүгә тура килә — 124,3 млрд һум, уҙған йылға ҡарағанда был өстән бер өлөшкә тиерлек күберәк.
Быйылғы йылдың өс кварталында Рәсәй Ауыл хужалығы банкы менән бирелгән ҡыҫҡа ваҡытҡа иҫәпләнгән кредиттар күләме 204,6 млрд һумға еткән, былтырғы ошо уҡ осорға ҡарағанда был 27,1 процентҡа күберәк. Йыл башынан алып банк оҙайлы ваҡытҡа иҫәпләнгән 113,9 млрд һумлыҡ кредиттар биргән — былтырғыға ҡарағанда был дүрттән бер өлөшкә күберәк.


text:
Урал аръяғында БР Ауыл хужалығы министрлығы штабының күсмә ултырышы үтә
Бөгөн Аҡъярҙа 2012 йылда Урал аръяғы райондарында миҙгелле ауыл хужалығы эштәрен үткәреү буйынса штабтың күсмә ултырышы үтә, тип хәбәр иттеләр БР Ауыл хужалығы министрлығында. Был райондарҙың 2012 йылғы сәсеү кампанияһына әҙерлеге тикшерелгән бишенсе ултырыш. Уны ауыл хужалығы министры урынбаҫары Владимир Незнанов алып бара. Кәңәшмәлә ведомствоның структур бүлексәләре етәкселәре, яҙғы баҫыу эштәрен үткәреү буйынса район штабтары башлыҡтары, баш агрономдар, инженерҙар ҡатнаша. Аграр ведомство белгестәре аграрийҙарға быйыл ҡулланып булған дәүләт ярҙамы саралары тураһында һөйләйәсәк һәм федераль, республика субсидияларын нисек алырға өйрәтәсәк. Штаб ултырышында һәр райондың проблемалары айырым ҡаралып, улар буйынса аныҡ ҡарарҙар ҡабул ителергә тейеш. Ауыл хужалығы техникаһының торошо һәм уларҙы әҙерләү барышы, минераль ашламалар һәм яғыулыҡ-майлау материалдары менән тәьмин итеү кимәле лә баһаланасаҡ.


text:
Өфөгә Рәсәйҙең баш суд приставы урынбаҫары килде
Өфөгә эш визиты менән Федераль суд приставтары хеҙмәте директоры урынбаҫары Рөстәм Степаненко килде.
Көн элгәре ул Федераль суд приставтары хеҙмәтенең Башҡортостан буйынса Идаралығы аппараты һәм Өфөнөң район бүлексәләре эшмәкәрлеге менән танышты, Волга буйы федераль округына ҡараған Идаралыҡтар етәкселәре һәм уларҙың урынбаҫарҙары менән осрашыу үткәрҙе, шулай уҡ суд приставтары хеҙмәтенең судтар берләшмәһе һәм башҡа көс структуралары менән үҙ-ара килешеп эш итеүен ойоштороу буйынса махсус күнекмәләрҙе етәкләне.
Бөгөн, 30 июлдә, Рөстәм Степаненко Федераль суд приставтары хеҙмәтенең Башҡортостан буйынса Идаралығының беренсе ярты йыллыҡ йомғаҡтары буйынса коллегияһында ҡатнашасаҡ.


text:
Профсоюздар эш хаҡын күтәреү юлдарын эҙләй
Башҡортостан Республикаһының Профсоюздар Федерацияһы Советы президиумының Профсоюздар йортонда үткән ултырышында төп тема булып эш хаҡы түләү буйынса яңы системаларҙы тормошҡа ашырыу торҙо.
БР Профсоюздар федерацияһының матбуғат үҙәгенән хәбәр итеүҙәренсә, бөгөн хеҙмәт хаҡы түләүҙең яңы системаларын тормошҡа ашырыу өсөн Башҡортостанда тармаҡ эшсе төркөмдәре ойошторолдо, уларҙың составына профсоюзов, БР Финанс министрлығы һәм БР Хеҙмәт һым халыҡты социаль яҡлау министрлығы вәкилдәре инә.
Республикабыҙҙа хеҙмәткәрҙәрҙең эш хаҡына ыңғай үҙгәрештәр индереү өсөн ултырышта ҡатнашыусылар муниципаль райондар һәм ҡала округтары хакимиәттәре менән 2010 йылда эш хаҡын инфляция кимәленән кәм булмаған күләмдә индексациялауға, аҙ алып эшләгән хеҙмәткәрҙәрҙең эш хаҡын күтәреүгә өҫтәмә средстволар бүлеүгә, хеҙмәт хаҡы фондында дәртләндереү түләүҙәре өлөшөн кәмендә 30 процентҡа еткереүгә йүнәлтелгән эш алып барырға ҡарар ителде. БР профсоюздары фекеренсә, айырыуса бюджет хеҙмәткәрҙәренең эш хаҡын күтәреүгә ҙур иғтибар бүлергә кәрәк. 2010 йылда ул республика буйынса уртаса эш хаҡы кимәленә еткерелергә тейеш.


text:
Төбәктә Ҡытайҙың Цзянси провинцияһы делегацияһы туристик эшҡыуарлыҡтың мөмкинлектәрен тикшерҙе
ӨФӨ, 2016 йыл, 22 апрель. /«Башинформ» мәғлүмәт агентлығы, Галина Бахшиева/.
Өфөлә Ҡытай Халыҡ Республикаһы Цзянси провинцияһы Шанжао ҡалаһының Синьчжоу районы делегацияһы менән осрашыу уҙҙы.
Осрашыуҙа туризм өлкәһендә хеҙмәттәшлек мөмкинлектәре тикшерелде. Атап әйткәндә, Бөрө районында туристик ял базалары төҙөү һәм уларҙы файҙаланыу буйынса берлектәге эш хаҡында һүҙ барҙы.
Бынан тыш, республикала ҡытай халыҡ медицинаһын үҫтереүгә айырым иғтибар бүленде. Яҡтар ошо йүнәлештә лә үҙ-ара эш итеүҙе көсәйтергә килеште, тип хәбәр иттеләр Башҡортостан Иҡтисади үҫеш министрлығының матбуғат хеҙмәтендә.


text:
Торлаҡты сафҡа индереү буйынса Башҡортостан Волга буйы федераль округы төбәктәре араһында беренсе урынды биләй
ӨФӨ, 2014 йыл, 25 ноябрь. /«Башинформ» мәғлүмәт агентлығы, Розалия Вәлиева/.
2014 йыл башынан алып Башҡортостанда төрлө финанслау сығанаҡтары иҫәбенә 2,07 миллион квадрат метр торлаҡ, йәки 23,7 мең фатир һалынған, тип хәбәр итә Башҡортостанстат мәғлүмәттәренә һылтанма яһап Өфө хакимиәтенең матбуғат хеҙмәте.
Ул 2013 йылдың ошо уҡ осорона ҡарағанда 11,7 процентҡа күберәк. Бер мең кешегә 510 «квадрат» яңы торлаҡ майҙаны тура килә. Шулай итеп, республика торлаҡты сафҡа индереү буйынса Волга буйы федераль округы төбәктәре араһында беренсе, халыҡ һанына яңы квадрат метр иҫәбе буйынса икенсе урынды биләй.
Шәхси төҙөүселәр үҙ иҫәбенә һәм кредиттар ярҙамында 13,4 мең торлаҡ төҙөгән. Төҙөлөштөң дөйөм майҙаны 1,5 миллион квадрат метр. Торлаҡ төҙөлөшө структураһында уларҙың өлөшө 73,3 процент тәшкил иткән. Республика предприятиелары һәм ойошмалары сафҡа индергән торлаҡ күләме 2013 йылдың ошо уҡ осоро менән сағыштырмаса 38,2 процентҡа үҫкән һәм 553,6 мең «квадрат» тәшкил иткән, уларҙың 59,5 меңе эконом класлы торлаҡ стандарттарына тап килә.
Рейтингтың икенсе урынында — йәмғеһе 1,9 миллион квадрат метр торлаҡ сафҡа индереп, Татарстан Республикаһы, өсөнсөлә Һамар өлкәһе — 1,09 миллион.
Өфөлә былтыр 817 мең квадрат метр торлаҡ файҙаланыуға тапшырылған, ул 2012 йылға ҡарағанда алты процентҡа күберәк. Был күрһәткес буйынса Өфө миллионлы ҡалалар араһында Новосибирскиҙан, Дондағы Ростовтан, Силәбенән һәм Екатеринбургтан ҡалышып бишенсе урынды биләй. 2014 йылдың аҙағына тиклем 880 мең «квадрат» сафҡа индереү күҙаллана. 2017 йылға йыл һайын торлаҡты сафҡа индереү күләмен бер миллион квадрат метрға тиклем арттырыу планлаштырыла.


text:
Рауил Ибәтуллин Башҡортостанда аҙ ҡатлы төҙөлөш тәжрибәһе менән уртаҡлашты
«Берҙәм Рәсәй» сәйәси партияһының XI съезында илдә аҙ ҡатлы төҙөлөштө үҫтереү проблемаһы күтәрелде. РФ Хөкүмәте Рәйесе Владимир Путин билдәләүенсә, «иҫкергән панель «ҡумталарға» алмашҡа уңайлы, экологик саф йорттар, шул иҫәптән аҙ ҡатлылар ҙа, килергә тейеш. Ҡыҙғанысҡа ҡаршы, был темаға беҙ әлегә тиклем етерлек иғтибар бүлеп еткермәнек. Асылда, беҙгә күпләп арзан торлаҡ төҙөү программаһы кәрәк. Хәҙер дөйөм күләмдә уның төҙөлөшө биш процент тирәһе тәшкил итә. Уны 25 процентҡа еткерергә кәрәк». Премьер фекеренсә, төҙөлөш индустрияһын үҫтереү, яңы төҙөлөш технологияларын индереү, шулай уҡ төҙөлөшкә ер участкалары бүлеү һәм инфраструктураны ҡороу төп мәсьәләләр булып тора.
Медиафорумдың съезд алдынан үткәрелгән секция ултырыштарының береһендә, Башҡортостанда торлаҡ проблемаһын хәл итеү тәжрибәһе сығарылды. Төбәктә “Үҙ йортом” программаһын тормошҡа ашырыу тураһында БР төҙөлөш, архитектура һәм транспорт министры Рауил Ибәтуллин һөйләне.
Башҡортостан Республикаһында “2007-2010 йылдарға “Үҙ йортом” аҙ ҡатлы торлаҡ төҙөлөшөн үҫтереү” республика программаһы БР Хөкүмәте ҡарары менән 2007 йылдың декабрендә раҫлана. Һуңынан республика Хөкүмәтенең махсус ҡарарҙары ҡабул ителә. Уларҙың береһе торлаҡҡа мохтаж булыусы сифатында иҫәптә торған граждандарға милекселеккә – бушлай һәм сауҙа үткәрмәйенсә – ер участкалары алыуға хоҡуҡ бирә. Икенсе ҡарар республиканың бындай хоҡуҡҡа эйә булыусы кешеләре даирәһен киңәйтә. Хәҙер торлаҡҡа мохтаж булыусы сифатында иҫәптә тормаған йәш ғаиләләр ҙә, коммуналь фатирҙа, дөйөм ятаҡта йәшәүсе граждандар ҙа бушлай милекселеккә ер ала ала.
Программаға ярашлы, күпләп аҙ ҡатлы йорттар төҙөлгән урындарҙа инженер селтәрҙәре һәм социаль объекттар республика бюджеты иҫәбенә төҙөлә. Мәҫәлән, был маҡсаттарға Шамонин, Жуков һәм Дорогино өсөн быйыл төбәк ҡаҙнаһынан 351 миллион һум аҡса бүленде. Шамонинда 350 урынлыҡ мәктәп тә төҙөлә башланды – шулай уҡ бюджет иҫәбенә.
“Үҙ йортом” программаһында ҡатнашыусыларға БР Хөкүмәте финанс ярҙамы күрһәтә: йыллыҡ һигеҙ процент менән биш йылға 300 мең һум күләмендә аҡса бүлә. Бының өсөн 2009 йылда БР Торлаҡ төҙөлөшө фондының устав капиталына 200 миллион һум аҡса күсерелде.
Республикала был торлаҡ ысынлап та арзан: бер квадрат метрҙың үҙҡиммәте 12-15 мең һум тәшкил итә.
Рауил Ибәтуллин, хәҙерге ваҡытта Өфө эргәһендә өс төҙөлөш майҙансығы үҙләштерелә, тип хәбәр итте. Шамонинда 203 гектар ерҙә беренсе һәм икенсе сират төҙөлөшө бара, ә был 1245 йорт. Бөгөн 781 йорт төҙөлөп бөтөп килә. Жуковта республика программаһы буйынса 835 йорт һалынасаҡ – хәҙер 443 ер участкаһында эштәр алып барыла. Дорогинола беренсе сират буйынса – 281 , икенсеһе буйынса 120 участкала йорттар төҙөлә.
- Быйыл Торлаҡ төҙөлөшө фонды күрһәтелгән ҡасабаларҙа бөтәһе мең йортто сафҡа индерергә планлаштырған, — тип хәбәр итте БР Төҙөлөш, архитектура һәм транспорт министрлығы башлығы. — Киләһе йыл Йоматау, Зубово һәм Мармылево эргәһендә төҙөлөштәр башлау планлаштырылған. Башҡортостан Хөкүмәте күпләп аҙ ҡатлы йорттар һалыуҙы ойоштороуҙың ыңғай тәжрибәһен республиканың бөтә территорияһында таратырға планлаштыра.
Рауил Ибәтуллин, республиканың уңышлы тәжрибәһе мөһим социаль инновация булып тора, ул Рәсәйҙең башҡа төбәктәрендә лә өйрәнеү һәм таратыуға лайыҡ, тип инаныуын белдерҙе.


text:
Фото:
Өфөлә байрам сараларын «Еңеү салюты!» гала-концерты дауам итте
Фото:
Өфөлә, Дәүләт академия рус драма театры алдындағы майҙанда «Еңеү салюты!» гала-концерты бара. Унда үҙешмәкәр ижади коллективтар һәм ҡаланың мәҙәниәт һарайҙары һәм йорттарынан профессиональ артистар ҡатнаша.
Майҙанда байтаҡ өфөлөләр һәм республика баш ҡалаһының ҡунаҡтары йыйылған, ләкин шулай ҙа байрамдың төп ҡунаҡтары – Бөйөк Ватан һуғышы ветерандары. Һуғыш тураһындағы йырҙар һәм бейеүҙәр бөгөн тап улар өсөн яңғырай.
Еңеү Көнө хөрмәтенә әҙерләнгән концерт программаһы киң масштаблы һәм бай эстәлекле. Ул киске сәғәт алтыға тиклем дауам итәсәк. Ленин исемендәге майҙанда байрам тантаналары ҡунаҡтарын алда «Нефтсе» мәҙәниәт һарайы, Химиктар мәҙәниәт һарайы коллективтары һәм артистарының, «Мираҫ» ансамбле солистарының сығыштары көтә.
Тантананың был өлөшө тамамланғандан һуң ҡала халҡына һәм ҡунаҡтарына Башҡортостан сәнғәте оҫталары һәм эстрада йырҙарын башҡарыусылар концерт программаһын тәҡдим итәсәк. Быйыл байрамда ситтән килгән артистар булмаясаҡ. Өфөлөләр алдында Айҙар Ғәлимов, Диана Ишниязова, Вәхит Хызыров, Иҙрис Ғәзиев, Геннадий Родионов, Наил Шәймәрҙәнов, Радик Динәхмәтов, Сәгиҙулла Байегетов, шулай уҡ «Вираж», «Грация» бал бейеүҙәре ансамблдәре, «Звездный час» бейеү театры, «Далан» төркөмө һәм башҡалар сығыш яһаясаҡ.
Концерт 22.30-ға тиклем дауам итәсәк һәм Еңеү Көнө хөрмәтенә традицион фейерверк менән тамамланасаҡ.


text:
Өфөлә Мөхәммәт пәйғәмбәрҙең тыуған көнөнә арналған концерт үткәрелә
4 февралдә Өфөнөң «Нефтсе» мәҙәниәт һарайында Мөхәммәт пәйғәмбәрҙең тыуған көнөнә арналған «Мәүлит ән-Нәби» концерты үтәсәк. Уның инициаторы булып йыл һайын Өфө ҡалаһының «Ихлас» мәсете сығыш яһай. Ойоштороусылары – БР Президенты ҡарамағындағы дәүләт конфессия-ара мөнәсәбәттәр буйынса совет, Башҡортостан Республикаһы мосолмандары Диниә назараты һәм Рәсәй мосолмандары Үҙәк диниә назараты.
«Ихлас» мәсетенең имам-хатибы Мөхәммәт Ғәлләмовтың хәбәр итеүенсә, концертта «Райян» дуэты (Ҡазан) һәм «Илаһиләр» төркөмө (Өфө) ҡатнашасаҡ. Ике коллектив та дини йөкмәткеле йырҙар башҡарыуы менән билдәле. Бынан тыш, тантанаға Башҡортостандың дәүләт власы органдары вәкилдәре, дини эшмәкәрҙәр, мәҙәниәт хеҙмәткәрҙәре һәм теләге булғандарҙың барыһы ла саҡырылған.
Башлана – 18 сәғәттә.


text:
Республиканың Йәш ғалимдар советы яңы ғилми хеҙмәттәрен тәҡдим итте
Рәсәй Фәндәр академияһы Өфө ғилми үҙәгенең Р.Ғ.Кузеев исемендәге Этнологик тикшеренеүҙәр институтында Йәш ғалимдар советы ултырышы үтте. Форум Рәсәй фәне көнөнә ҡарата ойошторолдо. Республика ғалимдары йәмәғәтселек иғтибарын фән ҡаҙаныштарына йәлеп итергә, йәштәр араһында фән белемен популярлаштырырға тырыша. Республиканың дүрт юғары уҡыу йорто хеҙмәткәрҙәре үҙҙәренең эшләнмәләре менән таныштырҙы. Йәш ғалимдарҙың 2012 йылда үткәрелгән тикшеренеүҙәре һөҙөмтәләре тәҡдим ителде.
Сарала ҡатнашыусыларҙы Этнологик тикшеренеүҙәр институты директоры, тарих фәндәре докторы Айһылыу Юнысова сәләмләне. Уның билдәләүенсә, үткән йылда 30-40 йәштәрҙәге Институт хеҙмәткәрҙәре, йәш ғалимдар ике докторлыҡ һәм өс кандидатлыҡ диссертацияһы яҡлаған.
Фәнни форум сиктәрендә 2012 йылда яҡланған диссертация эштәре темалары буйынса презентациялар үтте. Бынан һуң ҡунаҡтар өсөн Этнологик тикшеренеүҙәр институты фондтары буйлап экскурсия ойошторолдо.
Ултырышта ҡатнашыусылар йәш ғалимдар эштәре – монографиялар, алдынғы журналдарҙа, шулай уҡ ғилми хеҙмәттәр йыйынтыҡтарында баҫылып сыҡҡан мәҡәләләр күргәҙмәһе менән танышты.


text:
Башҡортостанда «Аль-РТВ» мосолман телеканалы эшләй башлаясаҡ
Мәскәүҙә «Аль-РТВ» мосолмандар тураһында һәм улар өсөн дөйөм Рәсәй телеканалы ҡарамағындағы Йәмәғәт советының беренсе ултырышы үтте. Осрашыуҙа Башҡортостан Республикаһы Президенты ҡарамағындағы Дәүләт-конфессия-ара мөнәсәбәттәр буйынса советы рәйесе советнигы Илүс Әхәтов булды.
«Аль-РТВ» телеканалы федераль власть органдары ярҙамында ҙур мосолман ойошмалары етәкселәре башланғысы менән булдырылды. Ул Ураҙа байрамы көнө — 2012 йылдың 19 авгусында эшләй башлаясаҡ. Телеканал Рәсәйҙең һигеҙ төбәгендә (Башҡортостан, Татарстан һәм Кавказдың алты республикаһында) тәүлегенә 24 сәғәт эшләйәсәк. Тапшырыуҙарҙы «Триколор ТВ» юлдаш телевидениеһы булған республика халҡы ҡарай аласаҡ.
Телеканал эшмәкәрлеге йәмәғәт телевидениеһы принциптарына ҡороласаҡ, телекомпания эшмәкәрлегенә бәйле барлыҡ ҡарарҙар Йәмәғәт советында ҡабул ителәсәк. Башҡортостан исеменән был Йәмәғәт советына БР Президенты ҡарамағындағы Дәүләт-конфессия-ара мөнәсәбәттәр буйынса советы рәйесе Вячеслав Пятков инде.
«Башинформ» агентлығына Илүс Әхәтов һөйләүенсә, киң йәмәғәтселеккә ислам дине нигеҙҙәрен күрһәтеү, диндең татыулыҡ, үҙ-ара ихтирам һәм аңлашыу принциптарына ҡоролған булыуына барыһын да ышандырыу телеканалдың төп маҡсаты булып тора.


text:
Фото:
Рөстәм Хәмитов «Салауат йыйыны–2012» байрамында ҡатнашты
Фото:
Шәмбе 16 июндә Салауат районында бер юлы ике ҙур тантаналы сара үтте. Ҡаратаулы ауылы янында үткәрелгән «Салауат йыйыны» республика фольклор байрамында һәм яҙғы баҫыу эштәре тамамланыуға ҡарата ойошторолған һабан байрамында Башҡортостан Президенты Рөстәм Хәмитов та ҡатнашты.
Байрамдарға бөтә республиканан ҡунаҡтар килде. Һәр муниципалитет үҙенең тирмәһен ҡорҙо. Шулай уҡ бихисап шәжәрәләр тәҡдим ителде. Төбәк башлығы ауыл советтарының тирмәләрен ҡарап сыҡты. Атап әйткәндә, Арҡауыл, «Айыҡ ауыл-2011» республика конкурсында еңеүсе Көҫәпәй ауылдары тирмәләрендә булды.
Ауыл халҡын һәм байрам ҡунаҡтарын сәләмләп, Рөстәм Хәмитов Салауат районының республикалағы ҙур әһәмиәткә эйә булған муниципалитеттарҙың береһе булыуын билдәләне.
— Был Салауат Юлаевтың, танылған шағирҙар, музыканттар, яҙыусыларҙың тыуған ере, уларҙың барыһын да һанап бөтөп булмай, — тине ул. – Был таланттарға, хеҙмәтсәндәргә бай ер, улар ауыр шарттарҙа ла бик яҡшы һөҙөмтәләргә өлгәшә. Быйыл сәсеү эштәре, урып-йыйыу эштәренә әҙерлек саралары уңышлы үтте, һәм был беҙҙе ҡыуандыра. Башҡортостан Хөкүмәте үҙ яғынан, республика Президенты булараҡ мин ауыл халҡына һәр яҡлап ярҙам күрһәтәбеҙ. Ауыл биләмәләре башҡарған оло хеҙмәтте компенсациялау тураһында уйлайбыҙ. Беҙҙең өсөн ауыл хужалығы абсолют өҫтөнлөк булып тора.
Бынан һуң Рөстәм Хәмитов Рәшит Аҡбашевҡа һәм Риф Вәхитовҡа «Салауат районының почетлы гражданы» танытмаларын тапшырҙы.
«Салауат васыяты» исемле театрлаштырылған тамаша байрамда ҡатнашыусыларҙың күңеленә айырыуса хуш килде. Башҡорт батырының тормошон сағылдырған музыкаль композицияла 200-ҙән ашыу кеше ҡатнашты.
Билдәләп үтәйек, Салауат Юлаевтың тыуыуына 250 йыл тулыуға арналған «Салауат йыйыны» тәүге тапҡыр 2004 йылда Салауат районында үтте. Шул ваҡыттан алып байрам йола буйынса батырҙың тыуған ерендә генә түгел, республиканың башҡа төбәктәрендә лә үткәрелә. Шулай итеп, бындай сара Балтас, Саҡмағош, Ишембай һәм башҡа райондарҙа үтте.
Байрам программаһында волейбол һәм футбол матчтары, гер спорты, еңел атлетика һәм армрестлинг буйынса ярыштар булды. Малайҙар һәм үҫмерҙәр үҙҙәрен «Йүрүҙән бөркөтө» конкурсында (уҡ атыу, һөңгө ташлау) һынап ҡараны. Шулай уҡ йыйында ат сабыштары, милли көрәш ойошторолдо. Конкурстарҙа еңеүселәргә ҡиммәтле бүләктәр тапшырылды.